Serpihan helikopter tentera Jepun dilaporkan hilang, ditemukan

(Barangan yang ditemukan terapung di kawasan pencarian/Foto AFP)

TOKYO, 7 April- Pasukan penyelamat Jepun menemukan lebih banyak serpihan helikopter tentera yang dinaiki 10 kru, sehari selepas dilaporkan hilang dari radar.

Helikopter UH-60JA itu dinaiki dua juruterbang, dua mekanik dan enam kru dilaporkan hilang sejurus berlepas sebelum 4.00 petang Khamis waktu tempatan ketika ia terbang di kawasan perairan Pulau Miyako, selatan Okinawa.

Penyelamat pantai telah menemukan beberapa serpihan dipercayai daripada bahagian helikopter termasuk pintu, bilah yang terputus dan rakit penyelamat berwarna kuning yang masih tersimpan dalam beg.

Menteri Pertahanan, Yasukazu Hamada kelihatan sebak ketika berjanji untuk meneruskan usaha mencari dan menyelamat mangsa.

“Kami telah menjalankan operasi mencari dan menyelamat dalam kawasan nahas sepanjang malam, namun setakat ini belum menemui Jeneral (Yuichi) Sakamoto dari Angkatan Pertahanan Darat Divisyen 8 serta sembilan individu lain," katanya, dalam nada sebak.

“Kami akan melakukan segala usaha untuk mencari 10 orang yang masih hilang,” katanya.

(Antara bahagian helikopter yang ditemukan/Foto AFP)

Setakat ini, belum ada petunjuk jelas punca nahas yang berlaku ketika pesawat tersebut dalam misi peninjauan di kawasan terbabit.

Pasukan tentera Jepun, yang hanya melakukan aktiviti ketenteraan secara terhad atas alasan perlembagaan pasca perang, tidak banyak merekodkan kemalangan udara berkaitan.

Pada Januari 2022, jet pejuang Jepun terhempas di kawasan perairan wilayah Ishikawa, membunuh dua juruterbang. Kemalangan itu mencetuskan perebutan untuk mendapatkan semula juruterbang dan rahsia dalam pesawat.

Susulan nahas itu, Kementerian Pertahanan Jepun menyatakan bahawa juruterbang yang maut dalam nahas itu mengalami kekeliruan orientasi ruang, atau ketidakupayaan untuk menentukan posisi tubuh secara betul ketika mengemudi penerbangan. –AFP


WHO gesa China kongsi data asal-usul COVID-19

GENEVA, 7 April- Pertubuhan Kesihatan Sedunia (WHO) menggesa China untuk berkongsi maklumatnya tentang asal-usul COVID-19, selepas tiga tahun kewujudan virus tersebut.

"Tanpa akses penuh kepada maklumat yang China miliki, anda tidak boleh mengatakan ini atau itu," kata Ketua Pengarah WHO, Dr Tedros Adhanom Ghebreyesus ketika menjawab soalan mengenai asal usul virus itu."Semua hipotesis ada di atas meja. Itulah pendirian WHO dan itulah sebabnya kami meminta China untuk bekerjasama dalam perkara ini", katanya."Jika mereka akan berbuat demikian maka kita akan tahu apa yang berlaku atau bagaimana ia bermula," tambahnya.

(Ketua Pengarah WHO, Dr Tedros Adhanom Ghebreyesus)

Virus itu mula dikenal pasti di bandar Wuhan di China pada Disember 2019. Ramai yang mengesyaki pasaran haiwan hidup terlibat, sebelum merebak ke seluruh dunia dan membunuh hampir 7 juta orang setakat ini.Data awal pandemik COVID-19, yang dimuat naik secara ringkas ke pangkalan data oleh saintis China, memberikan maklumat tentang asal-usulnya, termasuk mencadangkan peranan anjing rakun dalam coronavirus menjangkau manusia, kata penyelidik antarabangsa.Ketua teknikal WHO untuk COVID-19, Dr. Maria Van Kerkhove berkata maklumat terkini, China menawarkan beberapa "petunjuk" tentang asal usul tetapi tiada jawapan. Beliau berkata WHO kini bekerjasama dengan saintis untuk mengetahui lebih lanjut mengenai kes terawal dari 2019 seperti di mana mereka yang dijangkiti.Tambahnya, WHO masih tidak tahu sama ada beberapa penyelidikan yang diperlukan telah dijalankan di China."WHO juga telah meminta Amerika Syarikat untuk data asal yang menyokong kajian terbaru oleh Jabatan Tenaga Amerika Syarikat yang mencadangkan kebocoran makmal di China berkemungkinan menyebabkan pandemik COVID-19, katanya.-REUTERS


Pencerobohan Al-Aqsa, rakyat Palestin akan bertindak balas: Hamas

BEIRUT, 7 April- Ketua Hamas, Ismail Haniyeh berkata rakyat Palestin tidak akan berdiam diri dalam menghadapi pencerobohan Israel terhadap Masjid Al-Aqsa di Baitulmaqdis.Beliau bercakap di Beirut selepas Israel menyalahkan pejuang Palestin kerana melepaskan roket bertubi-tubi dari Lubnan ke utara Israel.Haniyeh mengadakan pertemuan dengan ketua-ketua pertubuhan Palestin di Beirut yang lain ketika Israel mengancam tindak balas tentera terhadap tembakan roket."Rakyat Palestin dan kumpulan penentang Palestin tidak akan berdiam diri" dalam menghadapi "pencerobohan ganas" Israel terhadap Al-Aqsa, kata Haniyeh dalam satu kenyataan selepas pertemuan itu.Israel menuduh kumpulan Palestin menembak 34 roket dari Lubnan pada cuti Paskah Yahudi, sehari selepas pertempuran antara polis Israel dan Palestin di Masjid Al-Aqsa, Baitulmaqdis.

(Kepulan asap di Bandar Gaza ketika Israel melancarkan serangan udara ke atas Palestin pada 6 April 2023/AFP)

Keganasan di Baitulmaqdis dikecam secara meluas oleh negara jiran dan beberapa kumpulan Palestin berikrar akan bertindak balas.Dalam satu kenyataan, Haniyeh menggesa semua pertubuhan Palestin merapatkan saf dan memperhebatkan penentangan terhadap kependudukan Israel. Sebelum ini, jurucakap tentera Israel Lt. Kolonel Richard Hecht berkata kumpulan Palestin bertanggungjawab ke atas serangan roket itu."Kami tahu pasti ia adalah serangan Palestin," katanya kepada pemberita. "Ia mungkin Hamas, ia boleh menjadi jihad Islam, kami masih cuba untuk mengenal pasti tetapi ia bukan Hizbullah", katanya.-AFP


Ribut ais landa Kanada, dua maut

MONTREAL, 7 April- Ribut ais yang melanda timur Kanada menyebabkan dua terkorban dan jutaan penduduk terputus bekalan elektrik pada Khamis.Perdana Menteri Kanada, Justin Trudeau berkata ribut itu melanda Quebec dan Ontario, dua wilayah paling ramai penduduk di Kanada."Hampir satu juta pelanggan masih terputus bekalan elektrik."Penduduk dinasihat berhati-hati dan menjauhi talian elektrik yang terputus."Penduduk juga dinasihat tidak berada berdekatan pokok dan kawasan hutan untuk mengelak ditimpa pokok tumbang," katanya kepada pemberita di sini.Katanya, seorang penduduk Ontario maut dihempap pokok tumbang pada Rabu.Seorang lagi maut dihempap dahan yang cuba ditebangnya di barat Montreal pada Khamis.- AFP


Ukraine lancar aplikasi jejak kanak-kanak perang yang hilang

KIEV, 7 April - Ukraine melancarkan aplikasi mudah alih untuk membantu mencari kanak-kanak yang hilang sejak lebih 13 bulan selepas pencerobohan berskala besar Rusia.Menurut Polis Negara Ukraine, Kiev menganggarkan 19, 544 kanak-kanak telah dihantar ke Rusia ketika pencerobohan itu manakala hanya 328 daripada mereka pulang.Moscow, yang mengawal bahagian timur dan selatan Ukraine, menafikan menculik kanak-kanak, sebaliknya menjelaskan mereka dibawa keluar demi keselamatan mereka.Timbalan Ketua Polis Negara, Oleksander Fatsevych, berkata Ukraine bekerjasama dengan syarikat teknologi Amerika Syarikat (AS), Find My Parent untuk membangunkan aplikasi dinamakan 'Reunite Ukraine'.Aplikasi itu akan membantu menemukan semula keluarga yang terpisah sejak konflik Rusia dan Ukraine.

(Rusia terima 730,000 kanak-kanak dengan ibu bapa atau penjaga yang sah dari Wilayah Donbas, Ukraine/FOTO REUTERS)

Mahkamah Jenayah Antarabangsa (ICC) bulan lalu mengeluarkan waran tangkap terhadap Presiden Rusia, Vladimir Putin dan pesuruhjaya hak kanak-kanak Rusia, menuduh mereka menculik kanak-kanak dari Ukraine.Moscow tidak menyembunyikan program di mana mereka membawa beribu-ribu kanak-kanak Ukraine ke Rusia dari kawasan yang diduduki, namun menyifatkannya sebagai kempen kemanusiaan bagi melindungi anak yatim dan kanak-kanak yang ditinggalkan di zon konflik.Pesuruhjaya kanak-kanak itu, Maria Lvova-Belova berkata sejak Februari tahun lalu, Rusia menerima lebih lima juta pelarian dari wilayah Donbas, Ukraine.Ia termasuk 730,000 kanak-kanak dengan ibu bapa atau penjaga yang sah.Fatsevych berkata, aplikasi itu boleh dimuat turun secara percuma dan mudah dikendalikan, selain memiliki semakan keselamatan identiti berbagai tahap.Beliau berkata, polis akan menyemak dan mengesahkan profil peribadi dan bertindak sebagai perantara untuk membolehkan komunikasi melalui aplikasi tersebut.Katanya, aplikasi itu akan membolehkan polis mengumpul lebih banyak data dengan cara yang selamat dan dilindungi, termasuk daripada orang di Rusia, Belarus atau di wilayah yang ingin membantu kanak-kanak Ukraine. - REUTERS


Gunung berapi bakal meletus, Colombia percepat pemindahan penduduk

COLOMBIA, 7 April- Kerajaan Colombia mempercepatkan pemindahan kira-kira 2,500 keluarga yang tinggal berhampiran gunung berapi Nevado del Ruiz.Presidennya, Gustavo Petro berkata pihaknya sedang memantau gunung berapi yang bakal meletus itu."Terdapat penduduk yang enggan meninggalkan kediaman mereka."Kerajaan telah menaikkan tahap berjaga-jaga gunung berapi itu kepada jingga berikutan peningkatan aktiviti seismik."Ia dijangka meletus dalam masa beberapa hari atau beberapa minggu akan datang," katanya kepada pemberita di sini.Dalam pada itu, Institut Smithsonian berkata letusan gunung berapi 1985 adalah bencana alam terbesar yang pernah berlaku di Colombia.Letusan pada 1985 itu telah membunuh lebih 25,000 penduduk.Nevado del Ruiz ialah gunung berapi strato atau komposit. - REUTERS


Lubnan sasar roket ke arah Israel selepas pertempuran Al-Aqsa

FASSUTA, ISRAEL, 7 April - Wilayah Lubnan melepaskan puluhan roket ke arah Israel pada Khamis, sehari selepas pertempuran antara polis Israel dan penduduk Palestin di Masjid Al-Aqsa.Tembakan roket itu merupakan amaran tindak balas dari seluruh Wilayah Lubnan.Tentera Israel mengenal pasti sebanyak 34 roket yang dilancarkan dari arah Lubnan ke Israel dengna 25 daripadanya berjaya dipintas oleh pertahanan udara Israel."Lima roket mendarat di wilayah Israel," menurut kenyataan tentera selepas serangan di Masjid Al-Aqsa.

(Kesan tembakan roket dari Wilayah Lubnan ke arah Israel/FOTO AFP)

Bagaimanpun, tiada kumpulan mengaku untuk bertanggungjawab setakat ini.Tembakan roket itu berlaku di tengah-tengah ketegangan yang memuncak selepas polis rusuhan Israel bertempur dengan penduduk Palestin di Masjid Al-Aqsa di Baitulmaqdis pada Subuh Rabu dan sekali lagi di sebelah petangnya, turut mengundang kecaman seluruh dunia Islam.Perdana Menteri Israel, Benjamin Netanyahu akan melakukan penilaian dengan ketua agensi keselamatannya yang sentiasa mengikuti perkembangan tersebut.Dalam kejadian serangan roket itu seorang lelaki cedera ringan terkena serpihan sementara seorang wanita pula cedera ketika berlari mencari tempat perlindungan.Pasukan Interim Pertubuhan Bangsa-Bangsa Bersatu (UNIFIL) di Lubnan menggesa sekatan dibuat."Keadaan semasa amat serius. UNIFIL menggesa sekatan dan mengelak ketegangan meningkat," kata pasukan yang mengawal kawasan sempadan antara kedua-dua negara yang secara teknikalnya masih berperang. - AFP.


Penduduk tinggal berdekatan gunung berapi Nevado del Ruiz digesa berpindah

(Pegawai bomba menjalankan bancian terhadap berdekatan gunung berapi Nevado del Ruiz, selepas pihak berkuasa mengisytiharkan amaran jingga dan meminta penduduk untuk berpindah di Villamaria, Colombia/ Foto REUTERS)

BOGOTA, 6 April - Pihak berkuasa Colombia menggesa penduduk yang tinggal berdekatan gunung berapi Nevado del Ruiz, untuk berpindah berikutan lonjakan aktiviti seismik.Kerajaan menaikkan tahap amaran kepada tahap jingga minggu lepas kerana kemungkinan besar letusan berlaku dalam beberapa hari dan minggu akan datang.Pihak berkuasa memaklumkan beberapa individu telah berjaya dipindahkan, namun penduduk yang menetap berdekatan gunung berapi berkenaan enggan meninggalkan rumah mereka.

(Kerajaan menaikkan tahap amaran kepada tahap jingga minggu lepas kerana kemungkinan besar letusan gunung berapi Nevado del Ruiz berlaku dalam beberapa hari dan minggu akan datang/ Foto REUTERS)

Nevado del Ruiz ialah gunung berapi komposit yang melintasi sempadan antara wilayah Tolima dan Caldas di Colombia.Gunung berapa itu merupakan bencana alam terbesar di Colombia apabila meletus pada 1985.Ia menyebabkan runtuhan salji tanah, serpihan batu, menimbus seluruh penempatan sekali gus membunuh lebih 25,000 orang. -REUTERS


China kecam pertemuan Speaker AS dengan Presiden Taiwan

BEIJING, 6 April - China mengecam keras mesyuarat antara Speaker Dewan Perwakilan Amerika Syarikat, Kevin McCarthy dengan Presiden Taiwan, Tsai Ing-wen di California.Dalam satu kenyataan hari ini, Kementerian Luar China menegaskan, Beijing akan melakukan 'tindak balas keras' susulan pertemuan itu demi menjaga kedaulatan negara dan integriti wilayahnya. Dalam perkembangan terbaharu, China dilapor mengerah beberapa kapal perangnya ke perairan sekitar Taiwan.Manakala, tiga lagi kapal perang dikesan berada di perairan yang memisahkan Taiwan dengan Tanah Besar China.Beijing menyifatkan pertemuan McCarthy dan Tsai mencabuli secara serius dasar Satu China yang sudah diiktiraf oleh Amerika Syarikat sejak berdekad lalu.

(China mengecam keras pertemuan antara Speaker Dewan Perwakilan Amerika Syarikat, Kevin McCarthy dengan Presiden Taiwan, Tsai Ing-wen di California/AFP)

Semalam, Presiden Taiwan mengadakan pertemuan dengan delegasi ahli politik dari parti Republikan dan Demokrat semasa singgah di Amerika Syarikat selepas melawat Guatemala dan Belize. Kementerian Pertahanan China turut mengutuk pertemuan itu dan berikrar untuk mempertahankan dan keselamatan Selat Taiwan dengan apa cara sekalipun.China mendakwa Taiwan sebagai wilayahnya dan menentang sebarang hubungan diplomasi antara Taiwan dengan negara lain.Malah, Beijng berikrar untuk menawan Taiwan, menggunakan kekerasan jika perlu. -AFP


Malaysia kutuk serangan Israel terhadap jemaah dan pencerobohan Masjid Al-Aqsa

PUTRAJAYA, 6 April - Malaysia mengutuk sekeras-kerasnya, serangan terbaharu tentera rejim Israel terhadap jemaah dan pencerobohan Masjid Al-Aqsa, sejak semalam.Wisma Putra menerusi kenyataan memaklumkan, tindakan Israel itu sebagai menyalahi undang-undang, menghina dan mencabuli hak asasi rakyat Palestin serta kesucian masjid itu.Malaysia menyeru masyarakat antarabangsa, khususnya Majlis Keselamatan Pertubuhan Bangsa-Bangsa Bersatu (UNSC) supaya rejim Zionis bertanggungjawab di atas jenayah keji terbabit sekali gus membebaskan tahanan rakyat Palestin dengan kadar segera.

(Tentera Israel mengheret keluar jemaah Islam Palestin yang duduk di perkarangan Masjid Al-Aqsa, awal 5 April 2023/AFP)

Dalam serangan itu, sekurang-kurangnya 12 orang dilaporkan terbunuh manakala, ratusan pejuang Palestin ditahan. Justeru, masyarakat antarabangsa perlu terus mendesak Israel menghentikan sebarang tindakan provokasi demi kestabilan dan keamanan.Malaysia teguh berdiri dan bersolidariti dengan rakyat Palestin dan mengulangi status Al-Quds Al-Sharif sebagai tapak Suci Umat Islam.


Pembinaan lapangan terbang terbesar Vietnam cetus pencemaran udara

DONG NAI, 6 April - Lapisan debu tebal kesan projek pembinaan sebuah lapangan terbang terbesar di Vietnam telah menyelubungi kawasan kejiranan berdekatannya sejak berbulan-bulan.Debu tebal itu mencemarkan pokok-pokok, rumah termasuk pakaian seragam pelajar sekolah menjadi kemerahan.Terletak 40 kilometer dari hab perniagaan selatan Ho Chi Minh City, lapangan terbang Long Thanh yang bakal memiliki empat landasan akan menjadi yang terbesar di negara itu.Apabila siap, ia dijangka mampu menampung kehadiran 100 juta penumpang dan lima juta tan kargo setiap tahun.

(Debu merah daripada projek pembinaan lapangan terbang terbesar di wilayah Dong Nai,Vietnam mencetuskan pencemaran udara di kawasan kejiranan/AFP)

Bagaimanapun selepas kerja-kerja pembinaan berat dimulakan awal tahun ini, penduduk yang tinggal di sekitar 10 kilometer dari tapak projek itu mula terjejas dengan kehadiran awan debu yang tebal.Ia sekaligus mencetuskan kebimbangan terhadap kesihatan di samping mengakibatkan kemarahan penduduk.Penduduk terpaksa menyiram air di halaman depan rumah setiap hari untuk membuang kotoran. Lapisan debu tebal juga mencemarkan kawasan halaman sekolah dengan buku teks, bilik darjah dan seragam pelajar bertukar kemerahan. -AFP


Seoul beri amaran Pyongyang henti guna kompleks perindustrian tanpa kebenaran

SEOUL, 6 April - Korea Selatan memberi amaran akan mengambil 'langkah perlu' jika Pyongyang meneruskan penggunaan tanpa kebenaran kompleks perindustrian bersama di Utara yang pernah dilihat sebagai simbol perdamaian.Lebih 50,000 pekerja Korea Utara pernah bekerja di Kompleks Perindustrian Kaesong, menghasilkan produk daripada jam tangan hingga pakaian untuk kira-kira 125 syarikat Korea Selatan yang membekalkan pembiayaan dan peralatan.Seoul menarik diri daripada usaha itu yang dilancarkan selepas sidang kemuncak antara Korea 2000, pada 2016 sebagai tindak balas kepada ujian nuklear dan pelancaran peluru berpandu oleh Korea Utara, dan berkata keuntungan Kaesong membantu membiayai provokasi.Tetapi Korea Utara terus menggunakan kemudahan itu dan aset milik Korea Selatan tanpa kebenaran, kata kementerian penyatuan Seoul.

Pejabat perhubungan Korea Selatan menghantar notis menuntut aktiviti di kompleks tersebut dihentikan, tetapi Korea Utara enggan menerimanya, kata kementerian itu.Pengumuman itu dibuat sehari selepas akhbar Korea Utara, Rodong Sinmun menyiarkan satu set gambar yang menunjukkan seperti bas Korea Selatan yang pernah digunakan untuk membawa pekerja ke kompleks di Pyongyang.Notis tersebut menyatakan penggunaan berterusan kemudahan itu 'tanpa mengira kehendak ahli perniagaan adalah jelas melanggar hak harta' dan perjanjian kedua-dua Korea mengenai jaminan pelaburan."Korea Utara harus menghentikan perkara ini dengan segera. Jika tiada maklum balas yang sepadan daripada Korea Utara berhubung permintaan kami, kami akan mengambil langkah perlu dengan mengandaikan bahawa Korea Utara telah mengaku mengendalikan kompleks itu tanpa kebenaran," menurut notis tersebut. -AFP


Tehran, Riyadh bincang hubungan diplomatik di Beijing

(Menteri Luar Iran, Hossein Amir-Abdollahian bertemu dengan Menteri Luar Arab Saudi, Putera Faisal bin Farhan Al Saud di Beijing, China/ Foto REUTERS)

BEIJING, 6 April - Menteri Luar Iran dan Arab Saudi bertemu di Beijing untuk mesyuarat rasmi pertama diplomat paling kanan dalam tempoh lebih tujuh tahun selepas perjanjian yang ditengahkan China untuk memulihkan hubungan antara pesaing serantau itu, lapor berita CCTV.Selepas permusuhan yang mencetuskan konflik di seluruh Asia Barat bertahun-tahun, Tehran dan Riyadh bersetuju untuk menamatkan keretakan diplomatik mereka dan membuka semula kedutaan melalui perjanjian yang dipermudahkan oleh China bulan lalu.Dalam rakaman ringkas yang disiarkan di TV negara Iran, Putera Faisal bin Farhan Al Saud dan rakan sejawatannya dari Iran, Hossein Amir-Abdollahian, bersalaman sebelum duduk bersebelahan.Pada Mac lalu, Presiden China, Xi Jinping membantu melaksanakan perjanjian mengejut antara Tehran dan Riyadh untuk menamatkan keretakan tujuh tahun dan memulihkan hubungan diplomatik, paparan pengaruh China yang semakin meningkat di rantau itu.Xi bercakap melalui telefon dengan Putera Mahkota Arab Saudi, Mohammed bin Salman Al Saud mengenai beberapa isu.Penyambungan semula hubungan yang diumumkan bulan lalu dan pertukaran duta telah dibincangkan dalam mesyuarat itu, lapor agensi berita separuh rasmi ISNA Iran.

(Menteri Luar Iran, Hossein Amir-Abdollahian dan Menteri Luar Arab Saudi, Putera Faisal bin Farhan Al Saud dan Menteri Luar China Qin Gang berjabat tangan semasa pertemuan di Beijing, China/ Foto REUTERS)

Arab Saudi memutuskan hubungan dengan Iran pada tahun 2016 selepas kedutaannya di Tehran diserang semasa pertikaian antara kedua-dua negara berhubung hukuman mati Riyadh terhadap seorang ulama syiah.Kerajaan itu kemudian meminta diplomat Iran keluar dalam tempoh 48 jam sementara ia memindahkan kakitangan kedutaannya dari Tehran.Hubungan itu mula bertambah buruk setahun sebelumnya, selepas Arab Saudi dan Emiriah Arab Bersatu (UAE) campur tangan dalam perang Yaman, di mana gerakan Houthi yang bersekutu dengan Iran menggulingkan kerajaan yang disokong Arab Saudi dan mengambil alih ibu kota, Sanaa.Bagi Arab Saudi, perjanjian itu sepatutnya menjadikan keselamatan yang lebih baik. Kerajaan itu menyalahkan Iran kerana mempersenjatai Houthi, yang melakukan serangan peluru berpandu dan dron ke atas bandar dan kemudahan minyaknya.Pada 2019, Riyadh menyalahkan Tehran di atas serangan besar-besaran ke atas kemudahan minyak Aramco, yang menyebabkan separuh daripada pengeluaran minyaknya hilang dan Tehran menafikan dakwaan tersebut. -REUTERS


Pesawat, kapal perang China dikesan di selat Taiwan

(Pengawal berdiri di tepi rumah api di kawasan pelancongan di pulau Pingtan, paling dekat dengan Taiwan, di wilayah Fujian tenggara China pada 6 April 2023/AFP)

TAIPEI, 6 April- Sebuah helikopter dan tiga kapal perang telah dikesan di sekitar perairan Taiwan, selepas Presiden Tsai Ing-wen bertemu Speaker Dewan Rakyat AS Kevin McCarthy di Los Angeles.Perkara tersebut didedahkan Kementerian Pertahahanan Taiwan menerusi satu kenyataan."Satu pesawat PLA dan tiga buah kapal PLAN di sekitar Taiwan telah dikesan pada 6.00 pagi hari ini," kata kenyataan itu."Angkatan tentera telah memantau keadaan dan menugaskan pesawat CAP, kapal Tentera Laut, dan sistem peluru berpandu untuk bertindak balas terhadap aktiviti ini," tambahnya.Kenyataan itu dikeluarkan selepas Tsai bertemu McCarthy di California dalam perjalanan pulang melawat Guatemala dan Belize, yang merupakan antara 13 sekutu diplomatik Taiwan.China telah mengancam dengan tindak balas yang "tegas" terhadap mesyuarat itu.

(Jet pejuang Mirage di pangkalan tentera udara di Hsinchu, utara Taiwan pada 6 April 2023/AFP)

Dalam pada itu, Majlis Hal Ehwal Tanah Besar Taipei (MAC), sebuah badan pembuat dasar terkemuka di pulau itu, menuduh Beijing "menghalang" perdagangan di Selat Taiwan dengan melakukan pemeriksaan di kawasan kapal kargo dan penumpang.Pihak berkuasa maritim China sebelum ini berkata mereka meningkatkan rondaan di perairan yang memisahkan pulau itu dari tanah besar China tanpa memberikan butiran lanjut."Tindakan pihak China dengan sengaja telah meningkatkan ketegangan di selat tersebut," kata MAC."Ia jelas melanggar perjanjian perkapalan rentas selat dan amalan maritim yang akan memberi kesan buruk yang serius aliran perjalanan biasa antara kedua-dua belah pihak", kata MACSementara itu, Kementerian Luar China mengecam pertemuan antara Speaker Dewan Rakyat Amerika Syarikat, Kevin McCarthy dengan presiden Taiwan Tsai Ing-wen di CaliforniaKenyataan Kementerian Luar China menyebut, Beijing akan mengambil langkah tegas dan berkesan untuk menjaga kedaulatan negara dan integriti wilayahnya.Ia sebagai tindak balas terhadap tindakan pakatan sulit antara Amerika Syarikat dengan Taiwan.China mendakwa Taiwan sebagai wilayahnya dan menolak sebarang hubungan rasmi Taipei dengan negara lain.-AFP


Perubahan iklim mendorong lonjakan kes denggi, chikungunya: WHO

GENEVA, 6 April- Pertubuhan Kesihatan Sedunia (WHO) mengeluarkan amaran penularan wabak denggi dan penyakit lain yang disebabkan oleh arbovirus bawaan nyamuk.Ia merebak lebih pantas terutamanya ketika perubahan iklim.Pakar dan agensi WHO juga menjangkakan peningkatan jumlah penyakit chikungunya selain epidemik baharu zika.Penyelaras Inisiatif Denggi dan Arbovirus WHO, Raman Velayudhan berkata, ketiga-tiganya disebabkan oleh arbovirus yang dibawa nyamuk Aedes aegypti.Velayudhan dan Ketua Teknikal WHO Rojas Alvarez menekankan keperluan untuk tindakan segera, meningkatkan kawalan serta berwaspada bagi mengelak penyakit itu merebak.

Bilangan kes yang dilaporkan di 129 negara yang berisiko denggi meningkat dengan mendadak beberapa tahun kebelakangan ini. Beliau berkata bilangan kes melonjak daripada kira-kira setengah juta pada tahun 2000 kepada kira-kira 5.2 juta pada 2019, iaitu yang terburuk direkodkan.Katanya kes kekal tinggi semasa pandemik COVID-19."Chikungunya, yang sehingga kini telah dilaporkan di 115 negara sejak ia ditemui pada 1950, sedang mengalami lonjakan kes di benua Amerika, kata Rojas Alvarez kepada pemberita."Setakat tahun ini, kira-kira 135,000 kes telah dilaporkan di sana, berbanding 50,000 kes yang dilaporkan pada enam bulan pertama tahun 2022", katanya.-AFP


11 negara Amerika Latin bekerjasama tangani inflasi

(Foto Facebook Andrés Manuel López Obrador)

MEXICO CITY, 6 April- Pemimpin 11 negara Amerika Latin, termasuk Brazil dan Mexico mengumumkan rancangan bekerjasama bagi menangani inflasi yang berleluasa.Inisiatif itu diumumkan selepas mesyuarat maya pada Rabu, dihoskan Presiden Mexico, Andres Manuel Lopez Obrador. "Tujuan mesyuarat tersebut diadakan untuk memberi orang ramai akses tentang makanan dan produk asas pada harga lebih baik menerusi langkah-langkah seperti menghapuskan tarif import dan sebagainya."Keutamaan kami untuk mengurangkan kos produk untuk golongan termiskin dan paling terdedah," katanya menerusi kenyataan. Amerika Latin mengalami inflasi yang tinggi dan sebahagiannya dipersalahkan susulan mempunyai kaitan dengan pencerobohan Rusia ke atas Ukraine dan wabak COVID-19. - AFP


Lebih 1,300 meja khas disediakan di Tanzania tangani keganasan kanak-kanak

DAR ES SALAAM, 6 April- Kerajaan Tanzania telah menubuhkan 1,393 meja khas di sekolah rendah dan menengah di lapan wilayah untuk menangani keganasan terhadap kanak-kanak, kata Perdana Menteri Kassim Majaliwa.Meja khas itu ditubuhkan pada tahun kewangan 2022/2023 di wilayah Rukwa, Arusha, Tanga, Dar es Salaam, Coast, Shinyanga, Dodoma dan Geita, di mana insiden keganasan terhadap kanak-kanak dilaporkan tinggi, kata Majaliwa kepada parlimen di ibu negara Dodoma.Dalam pembentangan cadangan bajet bagi tahun kewangan 2023/2024, Majaliwa memberitahu bahawa 560 majlis kanak-kanak telah ditubuhkan dalam tempoh di bawah kajian untuk mewujudkan platform bagi menyatakan cabaran yang dihadapi termasuk keganasan terhadap mereka.

(Kanak-kanak di Tanzania / FOTO GOOGLE)

"Majlis itu digunakan sebagai platform untuk kanak-kanak meluahkan pandangan dan membentuk keyakinan diri serta mempelajari pelbagai isu berkaitan hak mereka," katanya.Majaliwa menggesa ibu bapa, penjaga, ahli politik, dan pemimpin agama untuk bekerjasama dengan kerajaan dalam memerangi keganasan terhadap kanak-kanak. -REUTERS


Guinea rampas 1.5 tan kokain

CONAKRY, 6 April- Guinea merampas lebih 1.5 tan kokain daripada kapal berbendera Sierra Leone.Kokain itu ditemui di dalam kapal yang dinaiki oleh tentera laut semasa rondaan rutin pada Ahad, menurut satu kenyataan tentera.Krew kapal itu terdiri daripada empat warga Sierra Leone, tiga warga Ghana dan tiga warga Guinea.Pihak berkuasa menyerahkan kokain dan anak kapal kepada pendakwa raya di Conakry, ibu negara, di mana siasatan ke atas insiden itu sedang dijalankan, tambah kenyataan itu.Afrika Barat dan Tengah telah lama menjadi hab transit utama dalam perdagangan kokain global, dengan penggunaan dadah tempatan meningkat dalam beberapa tahun kebelakangan ini, menurut laporan yang diterbitkan tahun lepas oleh Pejabat Dadah dan Jenayah Pertubuhan Bangsa-Bangsa Bersatu (UNODC).

Antara tahun 2019 dan 2022, sekurang-kurangnya 57 tan kokain telah dirampas dalam perjalanan ke Afrika Barat.Sepanjang tempoh itu, 16.6 tan dirampas di Cape Verde, 4.7 tan di Senegal dan 3.9 tan di Benin, kata laporan itu. -AFP


Empat kanak-kanak terbunuh, lelaki bersenjatakan kapak serang tadika

(Anggota keselamatan berkawal di depan tadika tempat kejadian serangan memabitkan kematian empat kanak-kanak / AFP)

RIO DE JANEIRO, 6 April- Seorang lelaki bersenjatakan kapak menyerang sebuah tadika dan membunuh empat orang kanak-kanak.Kejadian berlaku di sebuah tadika di selatan Brazil pada Rabu.Polis dan pegawai kerajaan di negeri Santa Catarina berkata lelaki itu telah menyerang sebuah sekolah tadika swasta, dikenali sebagai Good Shepard Centre, pada pagi Rabu di bandar Blumenau, turut menyebabkan empat mangsa cedera.Presiden Luiz Inacio Lula da Silva mengutuk serangan itu sebagai keganasan."Tiada kesakitan yang lebih besar daripada keluarga yang kehilangan anak atau cucu, lebih-lebih lagi apabila ia melakukan keganasan terhadap kanak-kanak yang tidak bersalah dan tidak berdaya," tulisnya di Twitter.“Ingatan dan doa saya bersama keluarga mangsa."Sumber kerajaan negeri mengesahkan kepada AFP empat mangsa yang terbunuh adalah kanak-kanak.Laporan media Brazil mengatakan senjata yang digunakan menyerupai kapak.Gabenor Santa Catarina Jorginho Mello mengisytiharkan tiga hari berkabung di negeri itu.Keganasan di sekolah telah meningkat di Brazil sejak beberapa tahun kebelakangan ini.Minggu lalu, seorang budak lelaki berusia 13 tahun membunuh seorang guru di sebuah sekolah di Sao Paulo.Pada November, seorang penembak berusia 16 tahun membunuh empat orang dan mencederakan lebih 10 yang lain dalam dua serangan ke atas dua sekolah di bandar tenggara Aracruz, di negeri Espirito Santo.Pada 2019, dua bekas pelajar menembak mati lapan orang di sebuah sekolah menengah di Suzano, di luar Sao Paulo, kemudian turut membunuh diri.Kes tembakan di sekolah paling dahsyat di negara itu menyebabkan 12 kanak-kanak maut pada 2011, apabila seorang lelaki melepaskan tembakan di bekas sekolah rendahnya di pinggir bandar Rio de Janeiro, Relengo, kemudian membunuh dirinya sendiri.-AFP

(Beg-beg sekolah kelihatan bersusun di luar kelas tempat empat kanak-kanak dibunuh menggunakan kapak oleh seorang penyerang pada Rabu / AFP)


Puting beliung landa Missouri, lima terkorban

MISSOURI, 6 April- Seramai lima orang maut disebabkan puting beliung yang melanda daerah Bollinger di sini pada Rabu.Menurut Peronda Lebuhraya Negeri Missouri, kejadian turut menyebabkan bumbung kediaman rosak, pokok tumbang dan bekalan elektrik terputus di sini."Lima orang turut cedera dalam insiden tersebut. Banyak premis perniagaan dan kediaman rosak. Sebanyak 12 bangunan musnah," katanya menerusi kenyataan.Sementara itu, Perkhidmatan Cuaca Kebangsaan berkata puting beliung itu melanda kawasan berkenaan kira-kira pukul 3.30 pagi waktu tempatan.Menurut media tempatan, puting beliung turut melanda Bryant dan Illinois sehingga menyebabkan kecederaan terhadap orang awam.Bagaimanapun, tiada kematian dilaporkan -REUTERS


Turkiye kecam serangan di Masjid Al-Aqsa

(Pasukan keselamatan Israel mengheret keluar jemaah Islam Palestin yang duduk di perkarangan masjid Al-Aqsa di Baitulmaqdis, awal 5 April 2023 / AFP)

ANKARA, 6 April- Turkiye pada Rabu mengecam serangan oleh polis Israel di dalam masjid Al-Aqsa Israel, dengan Presiden Recep Tayyip Erdogan berkata Israel telah melampaui batasan."Turkiye tidak boleh berdiam diri dalam menghadapi serangan ini. ‘Memijak’ masjid Al-Aqsa adalah garis merah kami," kata Erdogan dalam satu majlis berbuka puasa.“Rakyat Palestin tidak bersendirian,” tambahnya.Polis Israel bertempur dengan penduduk Palestin di dalam tapak suci Baitulmaqdis pada Rabu, mencetuskan pelancaran roket dan serangan udara, dalam keganasan yang berlaku ketika sambutan Paskah Yahudi bertindih dengan Ramadan.Reaksi Erdogan susulan kritikan awal yang dibuat oleh Menteri Luarnya Mevlut Cavusoglu."Kami mengutuk serangan ini," kata Cavusoglu pada perhimpunan NATO di Brussels."Normalisasi dengan Israel telah bermula, tetapi komitmen kami tidak boleh mengorbankan perjuangan Palestin dan prinsip kami," tambahnya, sambil menyatakan, “serangan ini telah melebihi had".Masjid Al-Aqsa, yang dikenali oleh orang Yahudi sebagai Temple Mount, adalah tapak suci bagi kedua-dua agama Islam dan Yahudi di Kota Lama Baitulmaqdis.-AFP


Bekas PM Itali, Silvio Berlusconi masuk ICU, masalah jantung

(Bekas Perdana Menteri Itali Silvio Berlusconi)

ROME, 6 April- Bekas Perdana Menteri Itali Silvio Berlusconi, dalam pengawasan unit rawatan rapi di sebuah puast perubatan pada  Rabu, selepas dilaporkan mengalami masalah pernafasan.Mogul media dan senator berusia 86 tahun itu, yang telah keluar masuk hospital sejak beberapa tahun kebelakangan ini, berada di Hospital San Raffaele di Milan.Berlusconi "dalam rawatan rapi kerana masalah jangkitan yang tidak dapat diselesaikan. Tetapi dia masih mampun bercakap," kata Menteri Luar Itali Antonio Tajani kepada wartawan.Berlusconi dikejarkan ke hospital selepas mengadu kesukaran bernafas, lapor media Itali.Pemimpin jutawan parti sayap kanan Forza Italia, Berlusconi menghabiskan empat hari bulan lalu di hospital yang sama kerana masalah jantung, sebelum dibenarkan keluar pada 30 Mac."Saya sudah mula bekerja semula... bersedia dan berazam untuk memberi komitmen, seperti yang selalu saya lakukan, kepada negara yang saya cintai", katanya dalam mesej yang disiarkan di rangkaian sosial pada Jumaat.Dia kemudian menyiarkan foto dirinya  di kebun tulip di villanya di  Arcore, utara Itali sambil tersenyum.Selepas mendominasi politik Itali selama beberapa dekad, "Cavaliere" seperti yang dikenali di Itali, memperlahankan aktivitinya apabila dia jarang dilihat di khalayak ramai.Pada September 2020, Berlusconi berada di hospital selama 11 hari kerana radang paru-paru berkaitan COVID-19, selepas dijangkiti virus itu semasa bercuti di Sardinia, menyifatkan ia sebagai ujian paling sukar dalam hidupnya.Pada tahun berikutnya, komplikasi berkaitan COVID-19 menyebabkan beberapa siri penginapan di hospital.Berlusconi yang berkhidmat sebagai perdana menteri tiga kali selepas memasuki politik pada 1994, menjalani pembedahan jantung  pada 2016 dan pembedahan pada ususnya tiga tahun kemudian.-AFP


Mahkamah arah sembelih ayam kokok tidak henti

KANO, 6 April- Sebuah mahkamah di bandar terbesar di utara Nigeria, Kano telah memberi masa sehingga Jumaat kepada seorang lelaki untuk membunuh ayam jantannya berikutan aduan seorang jiran mengenai bunyi bising kokokan menyebabkan dia tidak dapat tidur.Majistret Halima Wali mengeluarkan perintah terhadap Malam Yusuf pada Selasa mengisytiharkan haiwan itu mengganggu kejiranan, menurut prosiding mahkamah .Yusuf memberitahu mahkamah bahawa dia telah membeli ayam jantan itu untuk menyambut ‘Good Friday’ dan meminta diberikan masa sehingga hari perayaan Kristian itu sebelum membunuhnya untuk dijadikan jamuan keluarga.Hakim membenarkan permohonan itu tetapi memberi amaran supaya menghalang ayam tersebut  daripada berkeliaran di kawasan itu dan mengganggu penduduk.Dia juga memintanya supaya memastikan ayam itu disembelih hari Jumaat seperti yang dijanjikan, atau berdepan hukuman daripada mahkamah.Adalah tidak menyalahi undang-undang untuk menyimpan ternakan seperti ayam dan itik di rumah di Nigeria di mana ia diternak untuk makanan dan dijual.-AFP


Pertemuan Macron, Xi Jinping bawa agenda keamanan

BEIJING, 5 April- Presiden Perancis, Emmanuel Macron tiba di Beijing pada hari ini untuk lawatan diplomatik negara, membawa harapan agar China dapat menarik sokongan terhadap pencerobohan Rusia di Ukraine.Selain itu, Macron dijangka turut membincangkan pelbagai agenda kerjasama dua hala dalam meningkatkan hubungan perdagangan.Macron bakal mengadakan pertemuan dua mata dengan Presiden China, Xi Jinping dalam usaha untuk menawarkan jalan alternatif terhadap konflik Rusia-Ukraine.Matlamat pemimpin Perancis itu termasuk memelihara dan mengimbangi semula hubungan perdagangan China dengan Eropah serta menjaga kepentingan Perancis di rantau Asia-Pasifik.Menurut Rumah Putih, pada malam sebelum lawatannya, Macron membincangkan perjalanannya ke China dan sokongan untuk Ukraine semasa panggilan telefon dengan Presiden Amerika Syarikat, Joe Biden.Kedua-dua pemimpin itu berkata mereka mahu China membantu mempercepatkan pencarian penyelesaian kepada perang, menurut sumber diplomatik Perancis."Perbualan itu menunjukkan kehendak bersama Perancis dan Amerika Syarikat untuk melibatkan orang Cina menamatkan perang di Ukraine dan membina keamanan yang berkekalan", kata sumber itu.

Presiden AS dan Perancis juga berharap untuk mendapatkan sumbangan daripada orang Cina kepada usaha global perpaduan Utara-Selatan dan membina agenda bersama mengenai iklim dan biodiversiti.Macron berkata dalam ucapannya di kedutaan Perancis di Beijing bahawa Eropah tidak boleh berpisah dari China dari segi ekonomi."Kita tidak boleh memisahkan diri, memisahkan diri dari China," tegas Macron pada perhimpunan masyarakat Perancis-Beijing, sekali gus menzahirkan komitmen secara proaktif untuk terus menjalin hubungan komersial dengan China.- AFP


Wartawan diculik di Mexico, berjaya ditemukan

BANDAR MEXICO, 5 April- Seorang wartawan yang diculik di Mexico ditemui dalam keadaan hidup oleh pihak berkuasa pada Selasa."Pemberita Ricardo Villanueva Ake, yang telah dilucutkan kebebasannya secara haram pada hari Isnin, ditemui dalam keadaan hidup," kata Suruhanjaya Negeri bagi Perhatian dan Perlindungan Wartawan (CEAPP) dalam satu kenyataan.CEAPP tidak menyatakan di mana dia ditemui atau keadaannya tetapi berkata tangkapan dibuat semasa operasi itu.Pada hari kejadian, Villanueva dilapor sedang membaiki motosikalnya pada petang Isnin di timur bandar Poza Rica kemudian beliau didatangi seorang individu dengan pistol panjang untuk menangkapnya.Menurut Reporters Without Borders, Mexico dianggap sebagai salah satu negara paling berbahaya di dunia untuk bekerja sebagai wartawan, dengan lebih 150 terbunuh sejak tahun 2000.Tahun lalu merupakan rekod terburuk dengan 12 wartawan dibunuh dan 696 serangan dibuat terhadap akhbar, kata pertubuhan hak asasi Artikel 19, minggu lalu."Kira-kira 43 peratus siri serangan terhadap wartawan didokumenkan, dengan lakonan semula oleh selebriti negara," kata organisasi itu.- AFP


Trump dakwa jadi mangsa politik AS

FLORIDA, 5 April- Bekas Presiden Amerika Syarikat, Donald Trump mendakwa dirinya menjadi mangsa campur tangan dalam pilihan raya apabila beliau dihadapkan ke mahkamah atas 34 pertuduhan jenayah.Trump merupakan bekas presiden negara itu yang pertama berdepan pertuduhan jenayah di mahkamah."Saya tidak menyangka perkara sebegini akan berlaku di Amerika Syarikat.Satu-satunya jenayah yang saya lakukan ialah tanpa gentar mempertahankan negara kita daripada mereka yang mahu menghancurkannya," kata Trump kepada media tempatan, di sini.Berucap di hadapan penyokong beliau di Mar-a-Lago, Palm Beach, Florida, Trump menzahirkan rasa kesal dan terkejut dengan pertuduhan kepada dirinya. Trump turut membidas pendakwa raya, Alvin Bragg kerana membuat pertuduhan berkenaan terhadapnya.Trump antara lain dituduh mendalangi wang sogokan kepada seorang pelakon lucah dan seorang bekas model Playboy sebelum pilihan raya Amerika Syarikat pada 2016 untuk menyekat penerbitan mengenai hubungan seksual mereka dengannya.- REUTERS


Jepun tawarkan bantuan ketenteraan kepada negara sehaluan

TOKYO, 5 April- Jepun bakal mula menawarkan bantuan ketenteraan kepada negara sehaluan, di bawah peraturan baharu yang diumum hari ini.Langkah itu dilaksana Tokyo bagi membina strategi pertahanan yang lebih proaktif selain menangani ancaman serantau yang semakin meningkat."Rangka kerja baharu itu akan berasingan daripada jenis bantuan lain yang ditawarkan Jepun dan secara khusus akan menyasarkan meningkatkan keupayaan keselamatan dan pencegahan negara-negara yang berfikiran sama", kata kerajaan dalam satu kenyataan.Inisiatif itu dilihat sebagai satu usaha peralihan yang dibuat Jepun termasuk pada tahun lepas melakukan rombakan besar-besaran dalam meningkatkan perbelanjaan aspek pertahanan kepada 2% daripada KDNK menjelang tahun 2027.Menurut sumber, sokongan ketenteraan itu bagaimanapun akan dihadkan pada kawasan tertentu sahaja dan tidak melibatkan langsung sebarang konflik antarabangsa.Jepun masih belum menamakan kemungkinan negara penerima tetapi media tempatan telah melaporkan bahawa Filipina dan Malaysia adalah calon.Menurut pejabat kabinet, penyaluran bantuan ketenteraan itu meliputi pemantauan dan pengawasan di perairan wilayah dan ruang udara, memerangi keganasan dan membanteras lanun.Agensi berita Kyodo berkata kerajaan Jepun telah menetapkan sejumlah dua bilion yen (AS$15 juta) bagi perbelanjaan bantuan untuk tentera asing dan pertahanan asing sehingga Mac 2024.-AFP


Pelancong tidak endah amaran, 7 maut

SIKKIM, 5 April - Kerana tidak mengendahkan amaran polis, tujuh pelancong maut berikutan runtuhan salji di Himalaya, Sikkim, India. Sekurang-kurangnya 20 orang berjaya diselamatkan selepas beberapa kenderaan yang membawa pelancong dilanggar salji, kata tentera. Pekerja penyelamat dilihat menggali menggunakan penyodok dan jengkaut untuk membersihkan salji yang runtuh itu."Pelancong itu, sekurang-kurangnya 50 daripada mereka, tidak mengendahkan amaran dan terus naik, dan kemudian runtuhan salji datang secara tiba-tiba menimbus semua orang di bawahnya.Semua pelancong tertimbus di bawah runtuhan salji lebih kurang sejam sebelum penduduk tempatan, pemandu, polis, dan anggota keselamatan membantu menyelamatkan sebahagian daripada mereka," kata Chewang Gyatso Bhutia, pemandu yang menyaksikan runtuhan salji.

Insiden itu berlaku pukul 11:30 pagi (0600 GMT), kata kenyataan tentera. - REUTERS


Polis Israel serang jemaah ketika solat di Masjid Al-Aqsa

BAITULMAQDIS, 5 April- "Saya baru selesai solat dan membaca Al-Quran di atas kerusi, tiba-tiba polis Israel melontar bom tangan kilat dan salah satunya mengenai dada saya," kata seorang wanita warga emas sambil tercungap-cungap.Dia menceritakan kembali insiden pada subuh tadi apabila berpuluh-puluh jemaah diserang oleh polis Israel di perkarangan Masjid Al-Aqsa, Baitulmaqdis.Bulan Sabit Merah Palestin melaporkan kecederaan, tetapi tidak menjelaskan secara terperinci berapa ramai yang cedera.

(Seorang wanita warga emas tercungap-cungap selepas terkena lontaran bom tangan kilat oleh polis Israel / Foto REUTERS)

Pasukan itu juga dihalang oleh tentera zionis untuk sampai ke masjid bagi memberi bantuan kepada mangsa.Sementara itu, rakyat Palestin mengutuk serangan tersebut dan menyifatkannya sebagai suatu jenayah.-REUTERS


Lelaki didakwa lakukan serangan ganas di Kanada

KANADA, 4 April- Seorang lelaki didakwa melakukan keganasan selepas dia mengugut individu lain dengan pisau dan mengelar leher seorang lagi yang cedera parah di dalam bas barat Kanada, menurut dokumen mahkamah.Abdul Aziz Kawam menghadapi empat pertuduhan, termasuk cubaan membunuh dan menyerang, menurut dokumen yang difailkan oleh Perkhidmatan Pendakwaan Awam.Suspek pada mulanya mengugut seorang lelaki di perhentian bas dengan mengacu pisau pada lehernya pada pagi Sabtu berhampiran bandar Surrey, pinggir bandar Vancouver di British Columbia, kata pihak berkuasa.Mangsa berjaya melarikan diri tanpa cedera dengan menolak penyerang itu, jurucakap polis pengangkutan Metro Vancouver Amanda Steed menulis dalam e-mel kepada AFP.Tidak lama selepas itu, Aziz menaiki bas di mana dia dilaporkan berselisih dengan lelaki lain."Semasa pertengkaran itu, seorang daripada lelaki itu dikatakan mengeluarkan pisau dan turut menetak lelaki lain di bahagian tekak," kata polis.Mangsa telah menjalani pembedahan kecemasan dan dijangka pulih."Semasa penyiasatan kami, telah ditentukan bahawa suspek membuat beberapa komen mengenainya," menyebabkan pihak berkuasa antikeganasan Kanada dimaklumkan, kata Steed.Suspek dan mangsa tidak mengenali antara satu sama lain, tambah Steed. Aziz hadir di mahkamah wilayah pada pagi Isnin.

Serangan itu menyusuli beberapa insiden ganas di seluruh Kanada dalam beberapa tahun kebelakangan ini.Pada September, seorang lelaki membunuh 11 orang dan menikam 18 yang lain, terutamanya dalam komuniti orang asli terpencil di wilayah Saskatchewan.Pada Jun 2021, seorang lelaki didakwa melakukan keganasan selepas membunuh empat ahli keluarga Islam dengan melanggar mereka dengan traknya di London, Ontario.Seorang lelaki bersenjata yang menyamar sebagai anggota polis membunuh 22 orang di Nova Scotia pada April 2020, dua tahun selepas pemandu van membunuh 11 pejalan kaki di Toronto.Pada 2017 pula, seorang penembak membunuh enam jemaah di sebuah masjid Bandaraya Quebec. -AFP


Penduduk berhampiran gunung berapi Colombia dipindahkan

BOGOTA, 4 April- Kira-kira 120 penduduk yang tinggal berhampiran gunung berapi Nevada del Ruiz di Colombia telah dipindahkan kelmarin, kata pegawai, selepas peningkatan aktiviti seismik di kawasan itu.Letusan gunung berapi pada 1985 yang mengorbankan 25,000 orang dianggap sebagai bencana alam terburuk dalam sejarah Colombia dan salah satu letusan paling dahsyat pada abad ke-20.Gabenor jabatan Caldas, Luis Carlos Velasquez, memberitahu Blu Radio bahawa sekitar 40 keluarga yang tinggal berhampiran gunung berapi itu dipindahkan sebagai langkah berjaga-jaga.Beberapa rumah berhampiran kawah berasap tidak dapat dihubungi melalui telefon bimbit atau radio, menyukarkan untuk memberi amaran kepada mereka sekiranya berlaku kecemasan.Baru-baru ini terdapat "peningkatan ketara dalam aktiviti seismik," kata kementerian lombong dalam satu kenyataan minggu lalu manakala perkhidmatan geologi SGC Colombia memberi amaran tentang "kemungkinan letusan dalam beberapa hari atau minggu."Presiden Gustavo Petro dalam tweetnya berkata "Kami mempunyai amaran tahap jingga kerana perubahan dalam seismologi di gunung berapi Ruiz. Datuk Bandar mesti menyediakan protokol untuk keadaan berjaga-jaga ini."Menurut unit pengurusan risiko bencana UNGRD Colombia, tahap jingga bermaksud kemungkinan letusan besar akan berlaku.-AFP


Kereta api tergelincir, seorang penumpang maut 30 lagi cedera

THE HAGUE, 4 April- Seorang maut manakala sekurang-kurangnya 30 lagi cedera selepas kereta api penumpang tergelincir di selatan Belanda pada Selasa.Perkhdimatan kecemasan memaklumkan, kereta api itu tergelincir selepas bertembung dengan peralatan pembinaan di laluan berhampiran perkampungan Voorschoten, antara The Hague dan Amsterdam."Sekurang-kurangnya 30 orang cedera dan sedang dirawat di tempat kejadian. Mereka yang cedera parah sedang dibawa ke hospital, manakala 11 berada di rumah penduduk berhampiran," kata perkhidmatan kecemasan Hollands Midden."Pakar sedang berusaha untuk mengamankan kereta api."Kemalangan itu berlaku kira-kira pukul 3:30 pagi apabila kereta api dua tingkat antara bandar merempuh bahan binaan di landasan di Voorschoten, kira-kira lapan kilometer (lima batu) di utara The Hague.Imej dari tempat kejadian dan laporan berita menunjukkan sebuah gerabak hadapan tergelincir dan terbabas ke ladang, manakala gerabak kedua tergelincir di sisinya.Gerabak ketiga kekal dilandasan, manakala gerabak keempat terbakar, kata agensi berita ANP.Kira-kira 60 orang berada dalam kereta api ketika kejadian.Petugas kecemasan bergegas ke tempat kejadian, termasuk helikopter, untuk membawa penumpang yang cedera parah ke hospital.Tidak dapat dipastikan seberapa serius kecederaan mereka.“Kami mendengar bunyi dentuman kuat dan tiba-tiba lampu terpadam,” kata seorang saksi kepada berita televisyen tempatan Omroep West.“Kami pada mulanya tidak dapat keluar daripada kereta api kerana tiada bekalan elektrik,” kata lelaki itu yang kelihatan dalam keadaan terkejut.- AFP


Dron Rusia serang Odesa

(Pelabuhan Black Sea, Odesa / FOTO HIASAN)

KIEV, 4 April- Drone Rusia dilaporkan menyerang pelabuhan Odesa di Ukraine, kata pihak berkuasa tempatan pada awal pagi Selasa, sambil menambah "kerosakan" telah direkodkan.“Musuh baru sahaja menyerang pelabuhan Odesa dan daerah Odesa dengan dron UAV,” kata pihak berkuasa tempatan dalam satu kenyataan di Facebook.“Serangan menyebabkan kerosakan harta benda,” kata kenyataan itu tanpa memberikan butiran lanjut.Memetik Ketua Pentadbiran Tentera daerah Odesa, Yuriy Kruk, kenyataan itu berkata pasukan pertahanan udara Ukraine sedang meneliti kemungkinan gelombang kedua serangan.Pelabuhan Black Sea Odesa merupakan destinasi percutian kegemaran ramai warga Ukraine dan Rusia sebelum Presiden Vladimir Putin mengarahkan tenteranya menyerang Ukraine yang pro-Barat pada Februari tahun lalu.Sejak awal pencerobohan, Odesa telah dibom beberapa kali oleh tentera Rusia.Januari lalu, agensi kebudayaan Pertubuhan Bangsa-Bangsa Bersatu UNESCO menetapkan pusat bersejarah Odesa sebagai tapak Warisan Dunia yang kini dalam situasi bahaya.-AFP


Rasis, Tesla diarah bayar AS$3.2 juta kepada bekas pekerja

SAN FRANCISCO, 4 April- Tesla diarah membayar seorang bekas pekerja kulit hitamnya sebanyak hampir AS$3.2 juta gara-gara tindakan rasis di kilang Silicon Valley pembuat kereta elektrik itu.Diaz bertugas sebagai pengendali lif di kilang pembuat kenderaan elektrik di Fremont, California antara Jun 2015 dan Julai 2016, di mana dia telah mengalami penderaan mental kerana sifat perkauman serta persekitaran kerja yang bermusuhan, menurut pemfailan mahkamah.Dalam tuntutan mahkamahnya yang difailkan pada 2017, Diaz berkata pekerja kulit hitam di kilang itu, tempat anaknya juga bekerja, kerap dikenakan julukan perkauman dan imej yang menghina.Daripada tempat kerja moden, plaintif "merasai pengalaman seperti dari era Jim Crow," kata saman itu, yang asalnya difailkan oleh Diaz, anaknya, dan seorang lagi bekas pekerja.Diaz mendakwa, walaupun aduan telah dibuat kepada penyelia, Tesla seakan ambil mudah dan tidak mengambil tindakan.Berikutan keputusan asal dalam saman itu, seorang naib presiden sumber manusia Tesla meremehkan dakwaan serangan perkauman dalam tuntutan mahkamah tetapi mengakui bahawa Tesla 'tidak sempurna' ketika Diaz bekerja di sana.Syarikat itu juga berkata pada masa itu bahawa keadaan telah bertambah baik di tempat kerja sejak Diaz bekerja di sana.-AFP

(Kilang pembuatan kenderaan Tesla di Fremont, California)


Giliran Australia haramkan TikTok

SYDNEY, 4 April- Australia akan mengharamkan TikTok pada peranti kerajaan, sekali gus menyertai senarai negara Barat melarang aplikasi milik China atas faktor kebimbangan keselamatan negara.Peguam Negara Mark Dreyfus berkata keputusan itu adalah berdasarkan nasihat daripada agensi perisikan negara itu dan ia akan dilaksanakan secepat mungkin.Australia adalah ahli terakhir perikatan keselamatan Five Eyes yang dirahsiakan untuk meneruskan larangan TikTok pada peranti kerajaan, menyertai sekutunya Amerika Syarikat, Britain, Kanada dan New Zealand.Perancis, Belanda dan Suruhanjaya Eropah telah membuat langkah sama.Pakar keselamatan siber telah memberi amaran bahawa aplikasi yang mempunyai lebih daripada satu bilion pengguna itu boleh digunakan untuk menyimpan data yang kemudiannya dikongsi dengan kerajaan China.TikTok kemudiannya menyifatkan larangan sedemikian berpunca daripada xenophobia, tetapi mengakui pada Disember tahun lalu bahawa ia telah mengumpul data pengguna untuk mengintip wartawan.Aplikasi tersebut digunakan untuk berkongsi video pendek dan bersifat ringan.Di seluruh dunia, ia semakin popular sejak beberapa tahun kebelakangan ini. Banyak jabatan kerajaan pada mulanya teruja untuk menggunakan TikTok sebagai cara untuk berhubung dengan demografi yang lebih muda yang lebih sukar dicapai melalui saluran media tradisional.Awal tahun ini, kerajaan Australia mengumumkan akan menanggalkan kamera CCTV buatan China dari pejabat ahli politik juga kerana kebimbangan keselamatan.-AFP


L'Oreal beli Aesop dengan nilai AS$2.53 bilion

PARIS, 4 April- L'Oreal mengumumkan pembelian jenama kosmetik mewah Australia Aesop dengan menandatangani perjanjian dengan Natura & Co Brazil bernilai AS$2.53 bilion.Jenama Aesop mencatatkan jualan AS$537 juta pada 2022, menurut satu kenyataan."Aesop memanfaatkan semua arus menaik hari ini dan L'Oreal akan menyumbang untuk melancarkan potensi pertumbuhannya yang besar, terutamanya di China dan peruncitan pelancongan," kata Ketua Pegawai Eksekutif L'Oreal Nicolas Hieronimus dalam kenyataan itu."Kami mempunyai keyakinan besar bahawa Aesop akan menyertai kelab jenama L'Oreal Luxe Billionaire dan bakal menyumbang kepada pertumbuhan syarikat pada tahun-tahun akan datang," kata Cyril Chapuy, Presiden L'Oreal Luxe, sambil menambah bahawa dia teruja untuk mengalu-alukan Ketua Pegawai Eksekutif Aesop Michael O'Keeffe dan pasukannya.Bahagian L'Oreal Luxe, yang merangkumi jenama seperti Lancome, Yves Saint Laurent dan Giorgio Armani, menyumbang prestasi terbaik kumpulan itu untuk tahun kedua berturut-turut pada 2022, dengan jualan meningkat 18.6% kepada 14.6 bilion euro (AS$15.9 bilion).Ketua Eksekutif Natura Fabio Barbosa berkata "penjualan Aesop menandakan kitaran pembangunan baharu untuk Natura & Co.""Dengan struktur kewangan yang diperkukuh dan kunci kira-kira yang seimbang, Natura & Co, yang menjalankan disiplin kewangan yang ketat, akan menumpukan pada keutamaan strategiknya, terutamanya pelan pelaburan kami di Amerika Latin," kata Barbosa.Natura mahu meletakkan fokus kepada menambah baik perniagaan The Body Shop dan memberi perhatian kepada Avon International.Natura membeli syarikat kosmetik British The Body Shop dari L'Oreal pada 2017.Ditubuhkan pada tahun 1987, Aesop terkenal dengan produk kulit, rambut dan badannya.Ia mengendalikan kira-kira 400 kedai di Amerika, Eropah, Australia, New Zealand dan Asia, dengan permintaan yang semakin meningkat di China, tempat cawangan pertama dibuka pada 2022.L'Oreal, syarikat kosmetik nombor satu dunia, menyaksikan peningkatan 24.1% dalam keuntungan bersih pada 2022 kepada 5.7 bilion euro dan peningkatan 18.5% dalam jualan kepada 38.3 bilion euro. -AFP


Kawasan bumbung projek fasa ketiga Masjidil Haram dibuka

MAKKAH, 4 April - Kawasan bumbung bagi projek perluasan Masjidil Haram Fasa Ketiga termasuk semua perkhidmatannya dibuka kepada jemaah.Ketua Pejabat Presiden Hal Ehwal Dua Masjid Suci, Sheikh Abdul Rahman Al-Sudais berkata pembukaan kawasan itu selaras dengan peningkatan jumlah jemaah umrah di masjid suci umat Islam berkenaan sempena Ramadan yang juga musim kemuncak bagi ibadah umrah.

Sheikh Abdul Rahman turut menyentuh usaha melengkapkan projek fasa ketiga itu yang membabitkan semua tingkat, bumbung dan kawasan terbuka bagi menyambut ketibaan jumlah jemaah umrah tertinggi sepanjang Ramadan."Semua aturan dan persiapan sudah dilaksanakan dan kita bersedia menerima jemaah dengan menawarkan perkhidmatan di semua koridor, tingkat dan bumbung," katanya.Sebelum ini, Pejabat Penjaga Dua Masjid Suci itu memperuntukkan beberapa kawasan solat khas untuk jemaah berkeperluan khas dan golongan wanita lanjut usia di Masjidil Haram.-AFP


Empat maut dalam tembakan berkaitan dadah di pantai Mexico

(Pantai Riviera Maya terkenal sebagai lokasi pelancongan di Cancun / FOTO HIASAN)

MEXICO CITY, 4 April- Empat maut dalam satu kejadian tembakan yang membabitkan pengedar dadah di pantai sebuah resort di Cancun, Mexico.Tragedi terbaharu itu berlaku ketika pelancong membanjiri pantai Riviera Maya semasa tempoh cuti Paskah.Pegawai keselamatan di negeri Quintana Roo, Jose de la Pena, berkata pihak berkuasa telah menahan dua suspek, yang dikatakan mempunyai kaitan dengan aktiviti pengedaran dadah.Mexico dilanda pertumpahan darah berkaitan kartel yang menyaksikan lebih 300,000 orang terbunuh sejak kerajaan mengerahkan tentera dalam perang melawan dadah pada 2006.Walaupun Quintana Roo secara amnya dianggap lebih selamat daripada kebanyakan kawasan lain, terdapat peningkatan kes keganasan yang dikaitkan dengan pertempuran kumpulan kongsi gelap dan kartel dalam beberapa tahun kebelakangan ini, mendorong pasukan keselamatan untuk meningkatkan rondaan.Pada Oktober 2021, dua pelancong dari Jerman dan India terbunuh dalam kejadian berbalas tembakan antara ahli kumpulan samseng di sebuah restoran di pusat peranginan Tulum.Bulan berikutnya, dua pengedar dadah terbunuh dalam satu kejadian tembakan yang menyebabkan pelancong dengan pakaian renang melarikan diri dalam keadaan panik dari pantai berhampiran Cancun.-AFP


McDonald's AS rancang pecat pekerja, tutup pejabat

WASHINGTON, 4 April- McDonald's dilapor merancang mahu memecat pekerja korporat dan menutup sementara pejabatnya di Amerika Syarikat (AS).Langkah yang dilaksana dipercayai sebahagian daripada pendekatan rasionalisasi syarikat.Media tempatan melaporkan kakitangan korporat perlu bekerja dari rumah mulai Isnin hingga Rabu."Sepanjang minggu 3 April, kami akan menyampaikan keputusan penting berkaitan peranan dan jumlah kakitangan di seluruh organisasi," menurut syarikat itu.Minggu lalu, pekerja McDonald’s diarah membatalkan semua pertemuan secara peribadi dengan vendor dan pihak luar di ibu pejabatnya.Jumlah sebenar pekerja yang akan diberhentikan di bawah langkah penstrukturan semula syarikat masih belum dapat dipastikan. -AFP


Asa Hutchinson umum bertanding pilihan raya Presiden AS 2024

WASHINGTON, 3 April - Bekas Gabenor Arkansas Asa Hutchinson pada Ahad mengumumkan pencalonannya untuk bertanding pada pemilihan presiden Amerika Syarikat 2024.Hutchinson yang berkhidmat sebagai gabenor Arkansas dari Januari 2015 hingga Januari 2023, membuat pengumuman itu dalam wawancara dengan ABC News, lapor Xinhua.Ahli Republikan berusia 72 tahun itu dijangka membuat pengumuman rasmi berhubung hasratnya itu pada akhir bulan ini.

(Asa Hutchinson pada Forum Konservatif Kebangsaan Wawasan 2024 di Charleston,Carolina Selatan, pada 18 Mac 2023/ AFP)

Turut mengumumkan akan menyertai pemilihan presiden AS termasuk bekas Presiden Donald Trump, bekas Gabenor Carolina Selatan yang juga Duta Besar Pertubuhan Bangsa-Bangsa Bersatu Nikki Haley serta usahawan Vivek Ramaswamy.Presiden Joe Biden masih belum mengumumkan secara rasmi hasratnya untuk bertanding semula. Pilihan raya presiden AS 2024 dijadualkan pada 5 Nov 2024.- BERNAMA-XINHUA


Gempa bumi 6.1 magnitud gegar utara Sumatera

JAKARTA, 4 April- Gempa bumi berukuran 6.1 magnitud menggegarkan bahagian barat daya utara Sumatera, Indonesia malam Isnin, hingga mencetuskan panik dalam kalangan penduduk, namun tiada kemalangan jiwa atau kerosakan dilaporkan setakat ini.Berdasarkan Kajian Geologi Amerika Syarikat (USGS), pusat gempa terletak kira-kira 84 kilometer Barat Daya Padang Sidempuan-Sumut di bahagian itu.Gempa bumi dengan kedalaman 102 kilometer itu berlaku pada pukul 9.59 malam waktu tempatan.Agensi Meteorologi, Klimatologi dan Geofizik (BMKG) Indonesia berkata, gempa kuat tersebut tidak berpotensi berlakunya tsunami dan tiada amaran dikeluarkan.

Sementara itu, Jabatan Meteorologi Malaysia (MetMalaysia) dalam satu kenyataan turut memaklumkan, gempa bumi terbabit tidak memberi ancaman tsunami kepada Malaysia, namun gegaran mungkin dirasai di Perak, Selangor, WP Kuala Lumpur, WP Putrajaya, Negeri Sembilan, Melaka dan Johor.

Indonesia mengalami aktiviti seismik dan gunung berapi yang kerap kerana kedudukannya di "Lingkaran Api" Pasifik, di mana plat tektonik bertembung.

Pada 21 November, gempa bumi berukuran 5.6 magnitud melanda wilayah Jawa Barat di pulau utama Indonesia, Jawa dan mengorbankan 602 orang. -AFP


Selepas 54 hari bayi terselamat dalam gempa bumi Turkiye disatukan dengan ibunya

ANKARA, 3 April - Seorang bayi yang diselamatkan daripada runtuhan akibat gempa bumi yang melanda selatan Turkiye disatukan dengan ibunya pada Sabtu, kira-kira 54 hari selepas bencana itu.Vetin Begdas, tiga setengah bulan, yang panggil “Mystery” (Gizem dalam bahasa Turkiye) diselamatkan di wilayah Hatay 128 jam selepas gempa bumi melanda negara itu pada 6 Februari. Bayi itu kemudian dipindahkan ke hospital di Ankara.Menteri Keluarga dan Perkhidmatan Sosial Derya Yanik menyatukan semula bayi itu dengan ibunya Yasemin Begdas di wilayah Adana, tempat bayi itu sedang menerima rawatan, menurut Agensi Anadolu.Bayi dan ibu itu disatukan selepas ujian DNA dijalankan. Bapa dan dua abangnya terkorban dalam gempa bumi yang turut meragut lebih 50,000 nyawa. "Hakikat bahawa bayi itu terselamat dan tidak mempunyai masalah kesihatan menarik perhatian kami dan ia suatu keajaiban," kata Yanik.- BERNAMA--ANADOLU


Korea Selatan, AS, Jepun jalani latihan ketenteraan hadapi peperangan

SEOUL, 3 April- Tentera laut Korea Selatan, Amerika Syarikat (AS) dan Jepun akan menjalankan latihan antikapal selam selama dua hari bermula hari ini bagi memantapkan kemampuan melawan keupayaan nuklear dan peluru berpandu milik Korea Utara.Latihan itu akan dilaksanakan di perairan antarabangsa berhampiran pulau Jeju di selatan Korea Selatan, membabitkan kapal induk penyerang AS diketuai USS Nimitz, yang tiba di bandar Busan minggu lalu.Sesi latihan trilateral itu dilaksanakan ketika Korea Utara mendedahkan peledak nuklear lebih kecil yang baharu minggu lalu, dan berikrar untuk menghasilkan lebih banyak bahan nuklear untuk gred persenjataan, selain menambah dron serangan dalam air bersenjata nuklear.Kementerian Pertahanan Korea Selatan, memaklumkan latihan minggu ini akan menggunakan sasaran perang gerila antikapal selam yang bergerak bagi menambah baik keupayaan untuk mengesan, menjejak dan memusnahkan ancaman dalam air oleh Korea Utara.Kali terakhir ketiga-tiga negara itu menjalankan latihan antikapal selam trilateral adalah pada September tahun lalu.Sesi latihan ketika itu adalah kali pertama dalam tempoh lima tahun dan dilaksanakan ketika kemuncak ketegangan susulan tindakan Korea Utara melancarkan jumlah ujian peluru berpandu tertinggi dalam sejarah. - REUTERS


Presiden Taiwan lawat Belize selepas kemunduran Honduras

(Presiden Taiwan, Tsai Ing-wen (kiri) tiba di  Lapangan Terbang Antarabangsa Philip S.W. Goldson di Belize City/ AFP)

BELIZE , 3 April- Presiden Taiwan, Tsai Ing-wen tiba di Belize pada Ahad untuk persinggahan terakhir jelajah Amerika Tengah bagi mengeratkan hubungan seminggu selepas Honduras menjadi negara terbaharu yang bertukar hubungan dengan Beijing.Tsai disambut dengan penghormatan tentera dan sambutan permaidani merah ketika dia tiba di Belize City dari negara jiran Guatemala, yang katanya Taiwan akan "terus membantu." Guatemala berikrar seterusnya untuk mengekalkan "pengiktirafan kedaulatan" Taiwan.Tsai akan bertemu pada sebelah malam dengan penduduk asal Taiwan sebelum berunding pada Isnin dengan Perdana Menteri John Briceno, lapor televisyen negara.Kedua-duanya dijangka mengesahkan semula hubungan dua hala berikutan Honduras memutuskan hubungan diplomatik dengan Taiwan pada akhir Mac untuk mengiktiraf China sebaliknya.Itu mengurangkan bilangan negara yang mengekalkan hubungan diplomatik dengan Taipei kepada 13, termasuk Guatemala dan Belize.China menganggap Taiwan yang memerintah sendiri dan demokratik sebagai sebahagian daripada wilayahnya akan dirampas semula suatu hari nanti, dan tidak membenarkan negara lain mengiktiraf kedua-dua Beijing dan Taipei.Taiwan berkata bahawa sebelum Honduras memutuskan hubungan, ia telah meminta wang, tetapi Taipei "tidak akan terlibat dalam pertandingan diplomasi tunai yang tidak bermakna dengan China."Pada hari Ahad di Guatemala, Tsai berkata negaranya akan "terus membantu pembangunan besar dan berpanjangan sekutu diplomatiknya," ketika dia melawat hospital yang dibina dengan derma $22 juta dari Taipei."Kami tidak akan berhenti bekerja dengan rakan kongsi demokrasi dunia," katanya.Tsai ditemani rakan sejawatannya dari Guatemala Alejandro Giammattei, yang berikrar negaranya akan mengekalkan "pengiktirafan kedaulatan Republik China, Taiwan."Beliau juga bersuara menentang "ketegangan yang dijana oleh tanah besar China di Selat Taiwan, yang menyemai kebimbangan dan merampas kebahagiaan dan keamanan daripada rakyat Republik China, Taiwan."Ketegangan di Selat Taiwan melonjak ke tahap tertinggi dalam beberapa tahun pada Ogos 2022 selepas Speaker Dewan Rakyat AS ketika itu Nancy Pelosi melawat Taipei, dengan Beijing mengadakan latihan udara dan laut selama beberapa hari di sekitar pulau itu.“Semoga Tuhan memberkati Republik Taiwan dan kerinduannya untuk keamanan, merindukan kebebasan dan hak untuk melaksanakan sepenuhnya kedaulatan. Hidup Republik China!” seru presiden Guatemala.

(Tsai Ing-wen (kiri) dan Alejandro Giammattei/ AFP)

Tsai singgah ke New York dalam perjalanannya ke Guatemala dan telah mengumumkan rancangan untuk bertemu Speaker Dewan Rakyat AS semasa Kevin McCarthy di California dalam perjalanan pulang, menimbulkan kemarahan Beijing.Washington telah berkata tidak ada sebab bagi China untuk "bertindak keterlaluan" terhadap perjalanan "biasa, tanpa kejadian", tetapi Beijing memberi amaran bahawa Amerika Syarikat "bermain dengan api."Amerika Syarikat tidak mempunyai hubungan diplomatik rasmi dengan Taiwan, tetapi mengekalkan "hubungan tidak rasmi yang teguh," menurut Jabatan Negara.Ia adalah sekutu Taiwan yang paling penting dan pembekal senjata terbesar.Amerika Latin telah menjadi medan pertempuran diplomatik utama sejak Taiwan dan China berpisah pada 1949, berikutan perang saudara di mana komunis merampas kuasa di tanah besar manakala nasionalis berundur ke Taiwan.Nicaragua mengalihkan kesetiaannya kepada Beijing pada 2021, seperti El Salvador pada 2018, Panama pada 2017 dan Costa Rica pada 2007.Selain Guatemala dan Belize, Taiwan mengekalkan hubungan diplomatik dengan Paraguay, Haiti, Takhta Suci, Eswatini dan tujuh negara kecil Caribbean dan Pasifik. - AFP


NASA bakal umum kru misi Artemis II

HOUSTON, 3 April- NASA bakal mengumumkan senarai angkasawan yang akan diterbangkan mengelilingi bulan tahun depan, pada Isnin.Angkasawan tersebut terdiri daripada tiga warga Amerika dan seorang warga Kanada.Misi itu, Artemis II, dijadualkan berlangsung pada November 2024 dengan empat kru akan mengelilingi bulan tetapi tidak mendarat di atasnya.Sebagai sebahagian daripada program Artemis, NASA menyasarkan untuk menghantar angkasawan ke Bulan pada 2025; lebih lima dekad selepas misi bersejarah Apollo berakhir pada 1972.Selain bercita-cita untuk membawa wanita pertama dan orang kulit berwarna pertama di bulan, agensi angkasa AS itu berharap dapat mewujudkan kehadiran manusia yang berkekalan di permukaan bulan dan akhirnya melancarkan misi ke Marikh.Pentadbir NASA, Bill Nelson berkata minggu ini di "Sidang Kemuncak What's Next" yang dihoskan oleh Axios bahawa dia menjangkakan misi kru ke Marikh menjelang tahun 2040.Empat anggota kru Artemis II akan diumumkan pada satu acara pada 10:00 pagi di Pusat Angkasa Johnson di Houston.Misi Artemis II selama 10 hari akan menguji roket Sistem Pelancaran Angkasa NASA serta sistem sokongan hidup di atas kapal angkasa Orion.Misi Artemis pertama selesai pada bulan Disember dengan kapsul Orion yang tidaktanpa kru kembali dengan selamat ke bumi selepas perjalanan selama 25 hari mengelilingi bulan.Semasa perjalanan mengelilingi satelit bumi yang mengorbit dan belakang, Orion mencatatkan log jauh lebih dari satu juta batu (1.6 juta kilometer) dan pergi lebih jauh dari bumi daripada mana-mana kapal angkasa sebelumnya.Nelson juga ditanya pada sidang kemuncak Axios sama ada NASA boleh mematuhi jadual pendaratan angkasawan di kutub selatan bulan pada akhir 2025.-AFP


Polis pasang penghadang, tutup jalan menjelang pendakwaan Trump

(Polis New York mengawal kawasan sekitar Menara Trump/ AFP)

NEW YORK, 3 April- Polis New York memasang penghadang besi di sekitar Menara Trump dan membuat sekatan jalan berhampiran Mahkamah Jenayah Manhattan, sebagai langkah berdepan protes ketika Donald Trump dijangka menyerah diri kepada pendakwa raya, esok.Bekas Presiden Amerika Syarikat (AS) itu dijangka didakwa selepas pertuduhan terhadapnya berhubung wang suapan yang dibayar kepada seorang pelakon filem lucah.Sebelum membuat undian bagi memutuskan pendakwaan terhadap Trump, barisan juri dimaklumkan mengenai bukti berhubung bayaran berjumlah AS$130,000 kepada pelakon filem lucah, Stormy Daniels menjelang kempen pemilihan presiden AS pada 2016.Daniels, atau nama sebenarnya Stephanie Clifford, mendakwa dia dibayar untuk menutup mulut mengenai hubungan seksualnya dengan Trump pada 2006. Trump menafikan hubungan seksual itu.Trump dijangka berlepas ke New York dari Florida hari ini dan bermalam di Menara Trump, sebelum tiba di mahkamah esok, kata seorang penasihat Trump.Beliau adalah bekas Presiden AS pertama yang bakal berdepan pertuduhan jenayah.

Sebelum ini, Trump menyifatkan siasatan itu sebagai pemburuan bermotifkan politik dan penyokong utamanya, termasuk ahli kongres Republikan, Marjorie Taylor Greene, menegaskan akan mengadakan protes di New York esok.Beberapa bilik mahkamah akan ditutup di premis mahkamah itu menjelang kemunculan Trump, kata seorang pegawai mahkamah.Jabatan Polis New York (NYPD) berkata, setakat ini tiada ancaman yang nyata terhadap bandar raya itu."Kami kekal bersedia untuk bertindak balas jika perlu dan akan memastikan semua pihak dapat menggunakan hak masing-masing secara aman," kata NYPD dalam satu kenyataan.Kumpulan Perisikan SITE, badan bukan kerajaan yang memantau pelampau dalam talian mendakwa, beberapa pengguna media sosial pula sebelum ini menggesa pendakwa raya Manhattan, Alvin Bragg dan juri yang mengenakan pertuduhan ke atas Trump untuk dibunuh.Selepas Trump mendakwa beliau menang pilihan raya sebelum ini, penyokongnya bertindak menyerbu bangunan Capitol AS pada 6 Januari 2021, yang mencetuskan insiden rusuhan berdarah.Bagaimanapun, ramai penyokong Trump di dalam talian bersikap waspada terhadap tindakan tunjuk perasaan, termasuk selepas Trump menggesa mereka berbuat demikian kerana bimbang ditahan.Kelab Republikan New York memaklumkan merancang mengadakan protes di sebuah taman di seberang mahkamah, dengan Greene yang juga seorang daripada penyokong tegar, mengesahkan akan hadir dalam tunjuk perasaan itu."Protes adalah hak dalam perlembagaan," kata Greene menerusi Twitter, yang menegaskan protes itu bagi menentang 'salah guna sistem keadilan AS dan campur tangan dalam pilihan raya.' - REUTERS


Enam terbunuh dalam serangan besar-besaran di timur Ukraine

(Seorang penduduk berjalan di tepi sebuah rumah yang rosak selepas serangan peluru berpandu Rusia di bandar Kostyantynivka, wilayah Donetsk, Ukraine/ AFP)

UKRAINE, 3 April- Peluru berpandu Rusia mengenai kawasan padat penduduk di bandar Kostyantynivka di timur Ukraine pada Ahad, mengorbankan enam orang, menurut polis.Terdapat kawah besar di halaman dan tingkap pecah dari bawah ke tingkat atas di dua blok menara 14 tingkat, manakala bumbung rumah persendirian berhampiran telah pecah, kata wartawan AFP yang melihat.Polis wilayah Donetsk berkata bahawa Rusia menembak peluru berpandu S-300 dan Uragan dalam "serangan besar-besaran" yang melibatkan enam serangan selepas 10 pagi waktu tempatan (0700 GMT).Kostyantynivka terletak kira-kira 27km (17 batu) dari bandar Bakhmut, tempat pertempuran paling sengit dalam peperangan berterusan.

(Pakar perubatan dari Batalion Serigala Da Vinci memindahkan seorang anggota tentera Ukraine yang cedera ringan berhampiran Bakhmut, wilayah Donetsk/ AFP)

Pendakwa raya berkata tiga wanita dan tiga lelaki berusia lewat 40-an hingga pertengahan 60-an terbunuh, manakala lapan lagi cedera.Letupan itu membabitkan "16 bangunan pangsapuri, 8 kediaman persendirian, sebuah tadika, sebuah bangunan pentadbiran, tiga kereta dan saluran paip gas", kata polis.Liliya, seorang pelajar psikologi berusia 19 tahun, berdiri di luar blok bangunan tingginya yang rosak teruk.Katanya, kaca pecah menghujani dari tingkap."Saya mendapat tahu tentang perkara ini dalam berita. Dan apabila saya diberitahu mengenainya dan saya melihat bahawa ia berlaku di kawasan saya, saya hanya terkejut," kata Liliya."Saya sangat bertuah kerana saya tidak berada di rumah pada masa itu," tambahnya, selepas memutuskan untuk tinggal bersama teman lelakinya."Semuanya dibom. Dan saya fikir ia begitu di setiap flat kerana ia adalah impak yang sangat sukar untuk apa-apa kekal tidak terputus."Nina, seorang pesara, sedang melihat kerosakan di tingkat bawah flatnya di blok era Soviet. Dia juga tiada di rumah ketika peluru berpandu itu melanda."Pintu dalam dan pintu hadapan terbang masuk. Bahagian dinding dalaman telah pecah. Tiada satu tingkap pun tinggal," katanya.“Ramai orang yang menderita."Sungguh ngeri. Apa yang mereka lakukan? Ia hanya mimpi ngeri."Askar lelaki bersenjata berpakaian awammemeriksa tempat kejadian selepas itu.Sambil memerhati, sambil memegang beg beli-belah, Sergiy, 61, berkata "gelombang kejutan datang ke arah kami, kira-kira satu kilometer jauhnya". -AFP


Pengasas Pesta Buku Antarabangsa Guadalajara mati bunuh diri

(Presiden dan pengasas Pesta Buku Antarabangsa Guadalajara, Raul Padilla)

GUADALAJARA, 4 Mac- Presiden dan pengasas Pesta Buku Antarabangsa Guadalajara di Mexico, yang dianggap sebagai salah satu acara sastera terkemuka dunia, ditemui mati Ahad kerana membunuh diri.Mayat Raul Padilla, 68, ditemui di rumahnya di Guadalajara bersama sepucuk pistol dan nota, kata pendakwa raya di negeri Jalisco.Gabenor Jalisco Enrique Alfaro dalam hantaran Twitternya berkata dia telah dimaklumkan yang Padilla "membunuh dirinya sendiri di rumahnya."Padilla mengasaskan pesta buku pada tahun 1987, dan telah bertahun-tahun berjaya menarik penyertaan penulis terkenal dari Amerika Latin dan seluruh dunia.Dia adalah pengkritik keras Presiden berhaluan kiri Andres Manuel Lopez Obrador, yang telah memboikot pesta buku itu.Pada November, presiden mengecam acara itu sebagai "forum konservatif. Semua golongan intelektual pergi ke sana untuk mengkritik kami." Komen Lopez Obrador dibuat selepas seorang ahli partinya dicemuh di pameran itu kerana mempertahankan dasar presiden.-AFP


OPEC+ kurangkan pengeluaran minyak satu juta bpd

(Foto menunjukkan kemudahan minyak Aramco berhampiran kawasan al-Khurj, di selatan ibu kota Saudi Riyadh/AFP)

RIYADH, 3 April- Arab Saudi mengetuai pemotongan pengeluaran yang diselaraskan oleh kuasa minyak utama dunia atas alasan menstabilkan pasaran.Pemotongan oleh Saudi, Iraq, Emiriah Arab Bersatu (UAE), Kuwait, Algeria dan Oman dari Mei hingga akhir tahun ini akan berjumlah lebih satu juta tong sehari (bpd).Ia merupakan pengurangan terbesar sejak kartel OPEC+ mengurangkan dua juta bpd pada Oktober lepas.Rusia, anggota OPEC+, berkata ia juga melanjutkan pemotongan 500,000 bpd hingga akhir tahun ini yang disifatkan "tindakan yang bertanggungjawab dan pencegahan".Seorang pegawai kementerian tenaga Saudi "menegaskan bahawa ini adalah langkah berjaga-jaga yang bertujuan untuk menyokong kestabilan pasaran minyak", lapor agensi berita rasmi Saudi Press Agency.Pemotongan itu didedahkan kepada umum dalam satu siri kenyataan dari negara yang berbeza.Pengurangan pengeluaran diputuskan Oktober tahun lepas oleh OPEC dan sekutunya termasuk Rusia secara kolektif dikenali sebagai OPEC+ untuk mengurangkan pengeluaran sebanyak dua juta bpd.Pengurangan itu, yang terbesar sejak kemuncak wabak COVID-19 pada 2020, berlaku walaupun terdapat kebimbangan ia akan meningkatkan inflasi dan mendorong bank pusat menaikkan lagi kadar faedah."Inisiatif sukarela ini adalah langkah berjaga-jaga yang diambil untuk memastikan keseimbangan pasaran," kata Menteri Tenaga UAE Suhail bin Mohammed Al Mazrouei, menurut agensi berita rasmi WAM.Arab Saudi akan mengurangkan 500,000 bpd, Iraq 211,000, UAE 144,000, Kuwait 128,000, Algeria 48,000 dan Oman 40,000. -AFP

(Pandangan pelantar minyak yang digunakan dalam penggerudian di medan minyak Zubair di Basra, Iraq/Fail REUTERS)


Angka korban ribut di AS meningkat

(Pandangan atas bangunan yang musnah berikutan puting beliung di Little Rock, Arkansas/REUTERS)

WASHINGTON, 3 April- Angka kematian akibat ribut besar yang melanda selatan-tengah dan timur Amerika Syarikat dengan angin kencang dan puting beliung meningkat kepada sekurang-kurangnya 29 orang menjelang Ahad, kata pegawai.“Seluruh rumah, anda boleh rasakan ia bergegar,” kata Janice Pieterick, yang pintu rumah dan tingkap kacanya meletup apabila puting beliung melanda Lewis County."Kami semua hanya membongkok."Jumlah korban di Tennessee melebihi 17 yang dilaporkan di Arkansas, Mississippi dan Alabama di selatan, Indiana dan Illinois di Midwest, dan Delaware di pertengahan Atlantik.Berpuluh-puluh mangsa cedera.Beberapa rumah musnah, kereta terbalik, tiang elektrik tumbang dan pokok tercabut dari tanah.Dalam satu kenyataan Ahad, Presiden Joe Biden berkata: "Kami bekerjasama rapat dengan negeri Indiana dan negeri lain yang terjejas semasa mereka menilai kerosakan, dan bersedia untuk memenuhi sebarang permintaan bantuan tambahan Persekutuan."Gabenor Arkansas, Sarah Huckabee Sanders mengisytiharkan darurat dan mengaktifkan Pengawal Kebangsaan untuk membantu usaha pemulihan.Beliau berkata Presiden Biden telah berjanji akan mempercepat bantuan persekutuan. -AFP

(Angka korban ribut di AS meningkat/AFP)


(Penyiasat kemudian mengesahkan bahawa alat letupan yang belum dikenal pasti meletup di sebuah kafe di tengah St Petersburg/AFP)

MOSCOW, 3 April- Seorang penulis blog tentera Rusia yang terkemuka terbunuh dalam satu letupan di sebuah kafe di bandar kedua terbesar di Rusia, Saint Petersburg."Seorang terbunuh dalam kejadian itu. Dia koresponden tentera Vladlen Tatarsky," kata kementerian dalam negeri menerusi Telegram.Penyiasat kemudian mengesahkan bahawa "alat letupan yang belum dikenal pasti meletup di sebuah kafe di tengah St Petersburg. 19 orang cedera," katanya dalam satu kenyataan.Agensi berita TASS memetik sumber penguat kuasa undang-undang sebagai berkata letupan itu "disebabkan bahan letupan buatan sendiri; disembunyikan di dalam patung yang diberikan kepada Tatarsky sebagai hadiah".Tatarsky atau nama sebenarnya Maxim Fomin, mempunyai lebih 500,000 pengikut di Telegram dan menyokong operasi ketenteraan Rusia di Ukraine.Letupan berlaku di "Street Food Bar No. 1" di pusat bandar. Menurut kementerian dalam negeri, polis telah dipanggil ke tempat kejadian pada 6:13 petang (1513 GMT).Sebuah kumpulan bernama Cyber Front Z, yang menggelar mereka di media sosial sebagai "pasukan maklumat Rusia", berkata mereka telah menempah kafe tersebut pada petang kejadian."Terdapat serangan pengganas. Kami mengambil langkah keselamatan tertentu tetapi malangnya ia tidak mencukupi," kata kumpulan itu di Telegram."Takziah kepada semua yang mengenali wartawan perang yang sangat baik dan rakan kami Vladlen Tatarsky," katanya.Tatarsky berusia 40 tahun berasal dari wilayah Donetsk di timur Ukraine, wilayah yang telah diambil menjadi sebahagian Persekutuan Rusia dan sebahagian besarnya dikuasai tentera Rusia. -AFP

(Penulis blog maut dalam letupan di kafe St Petersburg/REUTERS)


China lancar roket pengangkut satelit baharu ke angkasa

CHINA, 2 April- Sebuah roket pengangkut baharu berlepas ke angkasa untuk menghantar satelit ke orbitnya.Roket dikenali sebagai TL-2 Y1 itu dilancarkan di Pusat Pelancaran Satelit Jiuquan di barat laut China pada pukul 4.48 petang waktu tempatan.Penerbangan tersebut akan menentukan keseluruhan program roket dan koordinasi antara sistem dan parameter persekitaran.

(Roket TL-2 Y1 dilancarkan di Pusat Pelancaran Satelit Jiuquan / Foto REUTERS)

Satelit berkenaan akan digunakan dalam eksperimen pengesanan pengimejan jarak jauh dan pengesahan teknikal lain.-REUTERS


Berpuluh-puluh singa laut mati akibat selesema burung di Chile

MELIPILLA, 2 April- Berpuluh-puluh singa laut yang mati akibat selesema burung terdampar di pantai Valparaiso pada Jumaat.Datuk Bandar Arica, Gerardo Espindola mengumumkan penutupan kawasan tumpuan pelancong, Caves de Anzota, kerana bimbang risiko penularan virus tersebut daripada bangkai singa laut.Sementara itu, di Melipilla, pekerja kilang ayam telah diberi vaksin selesema burung bagi mencegah jangkitan.

(Berpuluh-puluh singa laut terdampar di pantai Valparaiso dipercayai mati akibat selesema burung / Foto REUTERS)

Kes pertama selesema burung pada manusia dikesan di Chile pada seorang lelaki berusia 53 tahun.Pesakit tersebut mengalami simptom influenza yang teruk, namun berada dalam keadaan stabil.Susulan itu, kerajaan Chile sedang menyiasat punca penularan serta individu lain yang berhubung dengan pesakit berkenaan.-REUTERS


Kebakaran hutan di tengah Seoul memaksa 120 rumah dipindahkan

SEOUL, 2 April - Sekurang-kurangnya 120 rumah yang padat dengan penduduk di tengah Seoul terpaksa dipindahkan berikutan berlaku kebakaran hutan, hari ini.Kebakaran yang bermula di sebuah gunung di tengah-tengah Seoul pada kira-kira pukul 11.53 pagi (waktu tempatan) memusnahkan hutan sebesar kira-kira 30 padang bola sepak sebelum hampir dipadamkan setakat 5 petang (waktu tempatan), menurut pegawai.

Bagaimanapun, tiada kemalangan jiwa dilaporkan.Asap berkepul-kepul dari hutan kelihatan di seluruh bandar ketika anggota bomba bertungkus-lumus memadamkan kebakaran dengan pesawat pengebom air.Beberapa helikopter dilihat terbang di atas Sungai Han dalam usaha untuk membekalkan air untuk memadamkan kebakaran, kata seorang saksi Reuters. - REUTERS


Chile kesan kes pertama selesema burung pada manusia

SANTIAGO, 2 April- Chile mengesan kes pertama penularan kes selesema burung pada manusia, Rabu lalu.Kementerian kesihatan negara itu menerusi kenyataan memaklumkan, kes berkenaan dikesan pada seorang lelaki berusia 53 tahun yang menunjukkan simptom influenza yang teruk.Bagaimanapun, pesakit tersebut berada dalam keadaan stabil."Kerajaan juga sedang menyiasat punca penularan serta individu lain yang berhubung dengan pesakit tersebut," menurut kenyataan itu.

(Tangkap layar video daripada dron menunjukkan jengkaut menanam bangkai ayam dan itik yang dijangkiti selesema burung / Foto REUTERS)

Chile telah melaporkan kes selesema burung H5N1 sejak akhir tahun lalu yang dikesan pada haiwan liar.Kes terbaharu di melibatkan industri perladangan menyebabkan kerajaan menghentikan eksport ayam dan itik. Pihak berkuasa kesihatan Chile menyatakan bahawa virus tersebut boleh disebarkan daripada burung atau mamalia laut kepada manusia, tetapi tiada penularan manusia ke manusia yang dikenal pasti.


Sembilan cedera letupan loji Pertamina

JAKARTA, 2 April - Sembilan mangsa dilaporkan cedera akibat letupan loji penapisan milik unit PT Pertamina di barat Indonesia, semalam.PT Kilang Pertamina Internasional (KPI) dalam satu kenyataan memaklumkan letupan dalam pemampat gas itu menyebabkan kecederaan 'ringan' daripada kesan serpihan kaca, selain merosakkan beberapa rumah di Dumai, Sumatera.

Jurucakap KPI berkata punca kejadian sedang disiasat dan KPI memohon maaf atas insiden semalam, selain menjelaskan 'proses pemulihan' sedang dilakukan selepas api berjaya dipadamkan.Katanya, operasi beberapa unit terjejas telah dihentikan susulan kejadian itu namun yang selebihnya terus beroperasi seperti biasa.Setakat ini, KPI tidak mengulas kesan terhadap pengeluaran atau bekalan namun KPI memaklumkan stok bahan api nasional 'selamat'.Pada 3 Mac lalu, lebih 20 maut dalam kebakaran di terminal minyak Plumpang bawah Pertamina di Jakarta, antara yang tertua dan terbesar di negara ini.Pada 26 Mac lalu, tiga maut dalam kebakaran kapal tangki yang membawa minyak Pertamina ke Bali dan Lombok.-REUTERS


Ribut geomagnetik cetus fenomena Aurora di Finland

ROVANIEMI, 2 April- Ribut geomagnetik kuat berikutan ketidakstabilan dalam atmosfera suria telah melanda bumi hingga mencetuskan fenomena luar biasa di langit sini di utara Finland pada akhir bulan lalu.Keadaan itu telah membawa kepada letupan warna yang terang dan berwarna-warni, dikenali sebagai fenomena Aurora.Aurora terhasil menerusi plasma suria atau suar iaitu salah satu bentuk piroteknik yang berinteraksi dengan gas di atmosfera hingga menghasilkan cahaya sangat terang atau bersuhu tinggi.

Warna aurora yang bervariasi dan penuh kepelbagaian bergantung kepada ketinggian serta jenis atom yang terlibat.Cahaya aurora merah adalah situasi yang jarang berlaku kerana warna aurora yang kebiasaannya adalah hijau dan kuning. -AFP


Penduduk Paris tentukan keputusan penggunaan skuter elektrik hari ini

PARIS, 2 April - Warga Paris dijangka membuat keputusan hari ini sama ada untuk menghapuskan skuter elektrik sewa, yang merintis penggunaan jenis pengangkutan baharu di bandar berkenaan.Ia menjadi mod pengangkutan popular dalam kalangan orang muda untuk melakukan perjalanan jarak dekat.Setelah dilancarkan pada 2018, pihak berkuasa memperketatkan peraturan secara beransur-ansur , dengan mewujudkan zon khas untuk meletak skuter, menghadkan kelajuan dan mengawal jumlah pengendali.Namun, kehadiran skuter elektrik mencetuskan kontroversi, dengan pejalan kaki mengadu tentang pengguna yang mengendalikan skuter itu sembarangan."Skuter sudah menjadi musuh terbesar saya. Saya takut untuk menggunakan mereka," kata Suzon Lambert, seorang guru dan penduduk Paris yang berusia 50 tahun."Paris sudah menjadi seolah-olah dalam keadaan huru-hara. Tiada ruang lagi untuk pejalan kaki." Beberapa kemalangan maut yang berlaku menguatkan lagi bahaya kenderaan itu, yang kini boleh disewa oleh kanak-kanak sekecil 12 tahun. Kira-kira 100,000 perjalanan dilakukan setiap hari di Perancis menggunakan skuter elektrik yang disewa di sekitar 200 bandar. - AFP

(Seorang wanita sedang menunggang motor skuter di hadapan bangunan Eifel Tower/FOTO AFP)


Dua wanita diserang kerana tidak berhijab, ditahan

TEHRAN, 2 April - Dua wanita Iran ditahan kerana tidak menutup rambut di khalayak ramai selepas tular video menunjukkan mereka diserang oleh seorang lelaki kerana tidak memakai tudung.Rakaman video yang dikongsi secara meluas di media sosial Iran itu menunjukkan dua pelanggan wanita yang tidak memakai tudung di sebuah kedai telah diserang oleh seorang lelaki selepas berlaku pertengkaran mulut.Rakaman menunjukkan lelaki itu menuang bekas yang kelihatan seperti yogurt ke atas kepala dua wanita itu sebelum lelaki itu bertengkar dengan pemilik kedai.

Pihak berkuasa Iran mengeluarkan waran tangkap terhadap lelaki itu atas dakwaan melakukan perbuatan menghina dan mengganggu ketenteraman, lapor laman web badan kehakiman Mizan Online.Badan kehakiman itu turut memaklumkan waran tangkap juga dikeluarkan untuk kedua-dua wanita itu kerana "melakukan perbuatan yang dilarang" dengan menanggalkan tudung mereka."Notis yang diperlukan telah dikeluarkan kepada pemilik kedai di mana perkara ini berlaku bagi mematuhi undang-undang dan prinsip Syariah mengikut peraturan," tambah badan kehakiman itu.Pada Sabtu, Presiden Iran Ebrahim Raisi mengulangi seruan yang menegaskan bahawa wanita Iran harus memakai tudung sebagai "keperluan agama".“Hijab adalah perkara yang sah dan wajib mematuhinya,” katanya.Pada akhir Mac, ketua badan kehakiman Gholamhossein Mohseni Ejei berkata "menanggalkan hijab sama dengan permusuhan terhadap nilai dan orang yang melakukan keabnormalan itu akan dihukum".-AFP


Pemberontakan Gwangju: Cucu diktator Korea Selatan mohon maaf

(Chun Woo-won melutut dan mengelap batu nisan salah seorang mangsa pembunuhan beramai-ramaipada 1980 dengan kotnya sebagai simbolik permohonan maaf/AFP)

SEOUL, 2 April- Cucu kepada bekas diktator Korea Selatan, Chun Doo-hwan pada Jumaat mengeluarkan permohonan maaf atas pembunuhan beramai-ramai pada tahun 1980.Chun Woo-won, 27, menjadi ahli keluarganya yang pertama menziarahi tanah perkuburan Gwangju dan memohon maaf atas tindakan keras yang dikenakan terhadap pemberontakan demokrasi ketika itu, yang mengorbankan sekurang-kurangnya 200 orang menurut laporan rasmi."Saya minta maaf dengan ikhlas. Saya minta maaf.“Sebagai ahli keluarga, saya mengakui bahawa datuk saya Chun Doo-hwan adalah seorang pendosa dan pembunuh yang melakukan jenayah yang begitu besar,” katanya di Gwangju dengan kelihatan beremosi.

Datuknya berjaya menakluk pentadbiran Korea Selatan menerusi rampasan kuasa pada 1979 dan menggunakan kekerasan dalam memadamkan protes di Gwangju.Ketika dia disabitkan bersalah atas kejadian itu pada tahun 1996, hukumannya telah diringankan dengan pengampunan presiden, malahan dia juga tidak pernah mengaku bersalah atau mengeluarkan sebarang permohonan maaf sehingga akhir hayatnya.Rejim tentera Chun Doo-hwan mendakwa protes tersebut adalah pemberontakan yang diketuai oleh penyokong pemimpin pembangkang ketika itu, iaitu Kim Dae-jung yang dikatakan mendapat sokongan dari Korea Utara. -AFP

(Chun Woo-won bersemuka dengan ahli keluarga mangsa di bandar Gwangjubagi menyatakan kekesalan atas tindakan datuknya/AFP)


Ecuador isytihar darurat

QUITO, 2 April- Ecuador mengisytiharkan darurat di pelabuhan utama negara dan kawasan lain yang terlibat dengan jenayah berkaitan dadah pada Sabtu.Dekri itu membenarkan pasukan keselamatan untuk menubuhkan pusat pemeriksaan dan menjalankan penggeledahan tanpa waran terhadap orang dan harta benda.Bercakap dalam ucapan di televisyen kepada negara itu, Presiden Guillermo Lasso berkata beliau telah mengisytiharkan darurat di pelabuhan Guayaquil dan daerah Duran dan Samborondon, serta di wilayah Santa Elena dan Los Rios.Lasso menambah, keadaan darurat merangkumi perintah berkurung setiap malam dari pukul 1.00 pagi hingga 5.00 pagi di kawasan yang terjejas.Tahun lalu, Lasso mengisytiharkan darurat sementara yang serupa sebanyak tiga kali di Guayaquil, yang mencatatkan lonjakan kes pembunuhan berkaitan jenayah terancang.Lasso tidak menyatakan berapa lama darurat itu akan bertahan."Kami mempunyai musuh yang sama: kongsi gelap, pengedaran dadah dan jenayah terancang," kata Lasso.Ecuador, yang terletak di antara pengeluar kokain utama Colombia dan Peru, telah dilanda gelombang jenayah kekerasan yang selalunya menyaksikan pertempuran berdarah antara kartel dadah.Negara itu telah menjadi pusat pengedaran narkotik utama untuk dihantar ke Amerika Syarikat dan Eropah.-AFP


Petinju legenda Scotland, Ken Buchanan meninggal dunia

LONDON, 2 April- Juara dunia tinju pertama Scotland, Ken Buchanan meninggal dunia pada usia 77 tahun pada Sabtu.Buchanan memenangi gelaran lightweight WBA pada tahun 1970 selepas menewaskan Ismael Laguna dalam pertarungan di Puerto Rico dan menambah koleksi mahkota WBC pada tahun berikutnya dengan kemenangan ke atas Ruben Navarro.Dia memenangi 33 pertarungan sebelum menamatkan kerjaya profesionalnya dengan rekod menang-kalah 61-8."Dengan penuh kesedihan kami memaklumkan kepada anda bahawa Ken Buchanan meninggal dunia dengan tenang dalam tidurnya pagi ini (Sabtu)," kata Yayasan Ken Buchanan di Facebook."Pengumuman lanjut akan dibuat kemudian dan kami mohon untuk memberikan ruang privasi kepada keluarga mendiang menghadapai tempoh sedih ini. RIP Ken, sentiasa seorang yang budiman dan salah seorang juara terbaik yang pernah kita lihat."Buchanan kehilangan gelaran WBC kerana gagal mempertahankannya ketika menentang Pedro Carrasco dan kemudian kehilangan tali pinggang WBA dalam kekalahan kontroversi berdepan petinju hebat Roberto Duran. Buchanan bertarung buat kali terakhir pada tahun 1982.Dia kemudiannya dimasyhurkan ke dalam Dewan Kemasyhuran Tinju Antarabangsa, manakala patung Buchanan telah didedahkan tahun lalu di kota kelahirannya di Edinburgh.Tahun lalu, anak lelaki Buchanan mendedahkan bapanya mengalami demensia dan tinggal di rumah jagaan.Petinju kelas light-welterweight Josh Taylor, yang menjadi juara dunia kedua Scotland 50 tahun selepas Buchanan berkata di Twitter: "Saya sedih mendengar berita pemergian wira saya dan juara terhebat Scotland."RIP Ken Buchanan, Tuhan memberkatimu."-AFP

(Foto fail bertarikh 23 Jun 2000, menunjukkan bekas juara dunia Ken Buchanan (KIRI) dipeluk oleh Mike Tyson / AFP)


16 terbunuh dalam kejadian rempuhan rebut makanan, di Karachi

KARACHI, 2 April - Angka kematian dalam kejadian rempuhan merebut bantuan makanan di bandar Karachi, Pakistan meningkat kepada 16 orang. Mangsa yang maut termasuk wanita dan kanak-kanak. Menurut Ketua Pertubuhan Kebajikan Yayasan Edhi, insiden berlaku pihak berkuasa hilang kawalan ke atas ribuan penerima bantuan tepung percuma dan wang tunai. Kebanyakkan mereka yang maut akibat dipijak, malah ada lemas apabila terjatuh ke dalam sungai berhampiran.

Program bantuan makanan oleh kerajaan itu dilakukan dalam usaha membantu orang ramai yang terkesan dengan keadaan ekonomi yang semakin meruncing. - REUTERS


Presiden Taiwan lawat runtuhan Maya

GUATEMALA, 2 April - Presiden Taiwan Tsai Ing-wen melawat runtuhan Maya di Taman Negara Tikal pada Sabtu, dalam lawatannya ke Guatemala.Tsai diiringi Presiden Guatemala Alejandro Giammattei dan pegawai kerajaan dari kedua-dua negara.Kedua-dua ketua negara itu bertemu pada Jumaat, membincangkan isu dua hala bagi menyatukan hubungan perdagangan. Guatemala dan Taiwan telah meraikan 62 tahun hubungan dua hala pada November tahun lalu.

Bersama-sama dengan Belize, mereka merupakan satu-satunya dua negara Amerika Tengah yang mengekalkan hubungan dengan pulau itu. - REUTERS


Israel tidak sudah serang Syria, kali ini sasar Homs

(Tangkap layar video memaparkan serangan udara Israel yang mensasarkan bandar Homs pada Ahad / TWITTER)

DAMSYIK, 2 April- Lima askar Syria cedera dalam serangan udara Israel dekat bandar Homs pada Ahad, kata agensi berita negara Syria SANA.Serangan itu adalah yang ketiga dalam beberapa hari kebelakangan ini sejak Damsyik menjadi sasaran pada malam 30 dan 31 Mac, menurut agensi itu.“Hari ini kira-kira pukul 00:35, Israel melakukan serangan udara dari timur laut Beirut yang menyasarkan kedudukan di bandar Homs dan wilayahnya,” lapor SANA pada Ahad, memetik sumber tentera.Pertahanan udara Syria memintas beberapa peluru berpandu, tetapi lima askar cedera dan beberapa kerosakan material dilaporkan, tambah sumber itu.Syrian Observatory for Human Rights, pemantau perang yang berpangkalan di Britain, berkata serangan itu menyasarkan beberapa kedudukan tentera kerajaan Syria dan kumpulan pro-Iran di Homs.NGO itu berkata, letupan menggegarkan bandar itu dan kebakaran berlaku di sebuah pusat penyelidikan, dengan ambulans menuju ke lokasi serangan.Pengarahnya Rami Abdul Rahman memberitahu AFP bahawa sebagai tambahan kepada lima askar Syria yang cedera, beberapa pejuang yang bersekutu dengan Iran di pusat penyelidikan telah terbunuh dalam serangan itu.Seorang pegawai dari Pengawal Revolusi Iran terbunuh dalam serangan Israel di Syria pada 31 Mac.Israel telah melancarkan tujuh serangan udara di Syria bulan ini.Walaupun Israel jarang mengulas mengenai serangan yang dilakukannya ke atas Syria, ia acap kali berkata tidak akan membenarkan musuh ketatnya Iran untuk melanjutkan jejaknya di negara yang dilanda perang itu.Bulan lalu, serangan udara Israel membunuh 15 orang di daerah Damsyik yang menempatkan agensi keselamatan negara.Minggu lalu, serangan peluru berpandu Israel memusnahkan depot senjata yang disyaki digunakan oleh militia yang disokong Iran di lapangan terbang Aleppo Syria, kata pemantau perang itu.Pada 7 Mac, tiga orang terbunuh dalam serangan Israel di lapangan terbang yang sama menyebabkan operasi fasiliti itu terganggu. Ia dibuka semula tiga hari kemudian.Perang Syria meletus pada 2011 dengan penindasan kejam terhadap protes anti-kerajaan secara aman, dan meningkat kepada konflik bersenjata.Kira-kira 500,000 orang telah terbunuh dan kira-kira separuh daripada penduduk telah dipaksa keluar daripada rumah mereka.-AFP

(Foto fail serangan udara Israel di Damsyik pada 2019 / AFP)


Korea Utara dakwa Ukraine mohon senjata nuklear - KCNA

PYONGYANG, 2 April - Korea Utara mendakwa Ukraine memulakan proses permohonan untuk mendapatkan senjata nuklear, bagi mempertahankan wilayahnya daripada serangan Rusia, lapor agensi berita negara KCNA pada Sabtu.Menurut kakak kepada pemimpin Korea Utara, Kim Yo Jong pejabat Presiden Volodymyr Zelenskiy sedang mengadakan petisyen untuk mendapatkan senjata berkenaan menerusi 25,000 tandatangan. Kim percaya usaha itu adalah satu lagi plot politik yang dilakukan Zelensky, bagaimanapun beliau tidak mengemukakan sebarang asas bagi tuduhan tersebut.berkata petisyen seperti ini boleh menjadi plot politik oleh pejabat Presiden Volodymyr Zelenskiy, tetapi tidak memberikan sebarang bukti untuk dakwaan itu.

Berikutan pengumuman Presiden Rusia, Vladimir Putin minggu lalu bahawa Moscow merancang untuk menempatkan senjata nuklear taktikal di Belarus, petisyen awam dibuat pada Khamis.Sehingga petang Sabtu, petisyen itu hanya memperoleh 611 tandatangan. - REUTERS


Angka kematian akibat ribut dan puting beliung di AS meningkat

WASHINGTON, 2 April- Angka kematian akibat ribut yang mengganas di kawasan selatan dan timur AS dengan angin kencang serta puting beliung kuat telah meningkat kepada 18.Berpuluh-puluh lagi cedera, kata pegawai pada Sabtu.Jurucakap agensi pengurusan kecemasan di Tennessee, salah satu negeri paling teruk dilanda ribut yang melanda sejak Jumaat, mengesahkan tujuh lagi kematian kepada AFP.Ia merupakan pertambahan kepada 11 kematian yang dilaporkan sebelum ini di di Arkansas, Mississippi dan Alabama di selatan, dan Indiana dan Illinois di Midwest.Ribut pada Sabtu melanda pantai timur AS, beserta ribut petir, hujan batu dan angin kencang diramalkan hingga lewat Ahad.Pada Jumaat, ribut dengan beberapa puting beliung melanda Arkansas, termasuk di ibu negara Little Rock, di mana sekurang-kurangnya lima orang terbunuh, kata gabenor negeri itu.Gabenor Sarah Huckabee Sanders telah mengisytiharkan darurat dan mengaktifkan pengawal negara untuk membantu usaha pemulihan.Dia berkata dia telah bercakap dengan Presiden Joe Biden, yang telah berjanji untuk mempercepatkan bantuan.Perkhidmatan Cuaca Kebangsaan juga telah mengeluarkan amaran puting beliung untuk beberapa negeri lain, dari sejauh utara Iowa ke negeri selatan Mississippi, di mana angin berpusing minggu lalu membunuh 25 orang dan menyebabkan kerosakan harta benda.Bencana turut melanda bandar Belvidere di Illinois, di luar Chicago, apabila cuaca buruk menyebabkan bumbung dan sebahagian dinding Teater Apollo runtuh ketika konsert kumpulan muzik heavy metal sedang berlangsung.Rakaman TV menunjukkan kakitangan kecemasan membawa penonton konsert yang cedera di atas pengusung, manakala video yang disiarkan di media sosial menunjukkan runtuhan separas pinggang di atas lantai tempat konsert, dan bumbung yang berlubang.Ketua Bomba Belvidere Shawn Schadle melaporkan satu kematian dan 28 cedera, termasuk lima orang dimasukkan ke hospital dengan kecederaan serius.Di negeri jiran Indiana, tiga orang terbunuh akibat ribut di Sullivan County, sempadan Illinois.Puting beliung semalaman juga meragut satu nyawa di Pontotoc County, Mississippi, dan satu di Madison County, Alabama.Lebih 600,000 rumah terputus bekalan elektrik pada hari Sabtu, menurut laman web poweroutage.us.Ketika ribut menjejaki kawasan timur laut, jumlah gangguan bekalan kuasa tertinggi dicatatkan pada petang Sabtudi negeri Ohio dan Pennsylvania.Beberapa negeri tengah Atlantik berada bawah amaran angin kencang."Tiupan angin maksimum boleh menghampiri 60 batu (100 kilometer) sejam di seluruh kawasan Appalachian, atas Lembah Ohio dan Mid-Atlantic hari ini," menurut amaran Sistem Cuaca Kebangsaan.Puting beliung adalah perkara biasa di Amerika Syarikat, terutamanya di tengah dan selatan negara itu.Presiden Biden pada Jumaat melawat bandar Rolling Fork di Mississippi, salah satu kawasan yang paling teruk terjejas akibat puting beliung minggu lalu.Pada Disember 2021, puting beliung membunuh kira-kira 80 orang di Kentucky.-AFP


Rakaman dron menunjukkan kemusnahan akibat puting beliung di Wynne, Arkansas

ARKANSAS, 2 April - Sebahagian besar bandar Wynne, di Cross County, Arkansas musnah akibat dilanda puting beliung.Rakaman dron menunjukkan berpuluh-puluh bangunan termasuk kediaman dan sekolah musnah akibat ribut.Sekurang-kurangnya empat mangsa dan berpuluh-puluh cedera dalam kejadian itu, lapor Ahli gabungan ABC KAIT, koroner daerah, Eli Long.Menerusi catatan Facebook, Datuk Bandar Wynne, Jennifer Hobs, jumlah korban dan tahap kerosakan masih tidak diketahui.Hobs berkata, anggota penyelamar cuba menyelamatkan mangsa terperangkap, membersihkan jalan dan membaiki harta benda yang rosak.

Ribut ganas yang membawa angin kencang dan hujan lebat di bahagian Selatan dan Barat Tengah di Amerika Syarikat mengakibatkan 21 maut dan ramai lagi cedera, menurut pegawai dan laporan media.- REUTERS